**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 10 Οκτωβρίου 2022, ημέρα Παρασκευή και ώρα 14.20΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων – Άδωνις Γεωργιάδης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ. Μιχαήλ Μητσόπουλος, Διευθυντής στον Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ), Ιωάννης Σταύρου, Α΄ Αντιπρόεδρος–Εκτελεστικός του Συνδέσμου Βιομηχανιών Ελλάδος (ΣΒΕ), Κωνσταντίνος Θέος, Γενικός Διευθυντής της «Ελληνική Παραγωγή» – Συμβούλιο Βιομηχανιών για την Ανάπτυξη», Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ), Εμμανουήλ Μπαλτάς, επιστημονικός συνεργάτης της Κεντρικής Ένωσης Επιμελητηρίων Ελλάδος (ΚΕΕΕ), Εμμανουήλ Βλαχογιάννης, Α’ Αντιπρόεδρος. του Εμπορικού και Βιομηχανικού Επιμελητηρίου Θεσσαλονίκης (ΕΒΕΘ), Σταύρος Θεοδωρόπουλος εκτελεστικός Πρόεδρος του Συνδέσμου Βιομηχανιών Αττικής–Πειραιώς (ΣΒΑΠ), Αθανάσιος Ψαθάς, Διευθύνων Σύμβουλος της Ελληνικής Τράπεζας Βιομηχανικής Ανάπτυξης Βιομηχανικές Περιοχές (ΕΤΒΑ-ΒΙΠΕ ΑΕ) και Πρόεδρος του ΔΣ του Ελληνικού Συνδέσμου Επιχειρηματικών Πάρκων (ΕΣΕΠΠΑ), Πέτρος Μαντάς, Πρόεδρος του ΔΣ του Πανελληνίου Συνδέσμου Επιχειρήσεων Βιομηχανικών Περιοχών (ΠΑΣΕΒΙΠΕ), Δημήτριος Δημητρίου, μέλος της ΔΕ του Εμπορικού και Βιομηχανικού Επιμελητηρίου Αθηνών (ΕΒΕΑ), Άννα Βαφειάδου, νομική εκπρόσωπος του WWF Ελλάς, Ανδρέας Λουκάτος, Γενικός Γραμματέας του ΔΣ του Συνδέσμου Βιομηχανιών Στερεάς Ελλάδος (ΣΒΣΕ), Γεώργιος Γιαννίτσης, μέλος του ΔΣ του Συνδέσμου Βιομηχανιών Θεσσαλίας και Στερεάς Ελλάδος (ΣΒΘΣΕ), Νικόλαος Ηλιόπουλος, Πρόεδρος του ΔΣ της Ομοσπονδίας Χειριστών Μηχανημάτων Έργου Ελλάδος (ΟΧΜΕΕ), Χρήστος Χουσιάδας, Πρόεδρος του ΔΣ της Ελληνικής Επιτροπής Ατομικής Ενέργειας (ΕΕΑΕ), Παρασκευάς Φούντας, εκπρόσωπος του Πανελληνίου Συνδέσμου Εργοληπτών Επιχειρήσεων Εγγεγραμμένων σε Περιφερειακά Μητρώα, Αίνη Μιχαηλίδου, Πρόεδρος των Εγκατεστημένων Βιομηχανιών στη Βιομηχανική Περιοχή (ΒΙΠΕ) Σίνδου, Συμεών Διαμαντίδης, Πρόεδρος του ΔΣ του Συνδέσμου Εξαγωγέων Βορείου Ελλάδος (ΣΕΒΕ), Δημήτριος Λειβαδάρος, Πρόεδρος του ΔΣ του Πανελληνίου Συνδέσμου Επιχειρήσεων Βιομηχανικών Περιοχών Πατρών(ΣΕΒΙΠΑ), Ιωάννα Κιντά, Πρόεδρος της Α' Βιομηχανικής Περιοχής (ΒΙΠΕ) Βόλου, Εμμανουήλ Χατήρας, Γενικός Γραμματέας του Συνδέσμου Επιχειρήσεων Φαρμακευτικής Κάνναβης και Αθανάσιος Δημητριάδης, Διευθυντής Διαχείρισης του Επιχειρηματικού Πάρκου Κιλκίς της Βιομηχανικής Περιοχής (ΒΙΠΕ) Κιλκίς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής., Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαρακιώτης Ιωάννης, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι καλό μεσημέρι. Συνεχίζουμε την επεξεργασία του νομοσχεδίου του Υπουργείου Ανάπτυξης και Επενδύσεων σχετικά με τα Επιχειρηματικά Πάρκα και στη συνεδρίαση αυτή θα έχουμε την ακρόαση των φορέων. Θέλω να παρακαλέσω όλους τους εκπροσώπους των φορέων να έχουν τα μικρόφωνα τους κλειστά. Θα ανοίγει μόνο όποιος παίρνει τον λόγο από εμάς, για να μιλάει από 3 έως 5 λεπτά ο μέγιστος χρόνος. Έχω πει και άλλη φορά -και το λέω στους φορείς- ότι με βάση τον Κανονισμό πρέπει να καλέσουμε 6 με 10 φορείς. Εμείς σήμερα έχουμε καλέσει 25, γιατί δεν θέλαμε να στερήσουμε τον λόγο από κανέναν εκπρόσωπο. Σας παρακαλώ όμως να τηρήσουμε τους χρόνους, για να μπορέσουμε κάποια στιγμή να τελειώσουμε τη συνεδρίαση. Ζητώ λοιπόν τη συνεργασία σας, για να συνεχίσουμε να δουλεύουμε έτσι τουλάχιστον σε αυτή την Επιτροπή.

Μετά από αυτή τη σύντομη εισαγωγή και αφού σας καλωσορίσουμε όλους και εγώ και οι συνεργάτες μας στη Βουλή και ο Υπουργός κ. Γεωργιάδης, ο οποίος παρευρίσκεται, να ξεκινήσουμε με τον κ. Μητσόπουλο Μιχαήλ από το ΣΕΒ.

Κύριε Μητσόπουλε, έχετε τον λόγο.

**ΜΙΧΑΗΛ ΜΗΤΣΟΠΟΥΛΟΣ (Διευθυντής στον Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)):** Ευχαριστώ πολύ. Ευχαριστώ και τον κ. Υπουργό και το Σώμα και εσάς φυσικά, κ. Πρόεδρε, για την πρόσκληση να τοποθετηθούμε σε αυτό το πολύ σημαντικό νομοσχέδιο.

Είναι ένα νομοσχέδιο που επιχειρεί να λύσει μια σειρά από προβλήματα, ορισμένα από τα οποία, όσοι ασχολούνται με το χώρο γνωρίζουν ότι φαντάζουν ανυπέρβλητα για δεκαετίες. Ο στόχος είναι να αναδειχθούν τα Επιχειρηματικά Πάρκα ως πόλος ανασυγκρότησης και ανάπτυξης των επιχειρήσεων που συνιστούν τη ραχοκοκαλιά της παραγωγικής βάσης της χώρας με όρους ορθού σχεδιασμού, αναφέροντας ενδεικτικά τη χωροταξία, τα περιβαλλοντικά ζητήματα και τις υποδομές.

Η επιτυχία αυτής της μεγάλης προσπάθειας δεν έχει μόνο έναν δρόμο, μπορεί να ακολουθηθούν πολλοί δρόμοι και συνδυασμοί δρόμων για να φτάσουμε στην επιτυχία. Αυτό το νομοσχέδιο έχει επιλέξει έναν συγκεκριμένο συνδυασμό και σήμερα δύο πράγματα είναι βέβαια.

Το πρώτο είναι ότι αυτό το νομοσχέδιο που είναι στη Βουλή σε σχέση με αυτό το οποίο έχει μπει σε δημόσια διαβούλευση, έχει δουλευτεί πάρα πολύ στα επιμέρους τεχνικά ζητήματα, με πάρα πολύ επιμέλεια και πάρα πολύ κόπο και αυτό είναι κάτι που πρέπει να τονιστεί και νιώθω υποχρέωση να το αναδείξω. Πιστεύουμε ότι αυτές οι τεχνικές βελτιώσεις έχουν αυξήσει πάρα πολύ τις πιθανότητες οι σημαντικές προβλέψεις του νομοσχεδίου να δουλέψουν ομαλά στην πράξη και αυτό να συμβάλει κρίσιμα στην έστω και μερική επιτυχία αυτού του φιλόδοξου επιχειρήματος. Αλλά, η μερική επιτυχία ήδη θα είναι σημαντική. Πάρκα Μεγάλης Μονάδας, Πάρκα Εξυγίανσης, επεκτάσεις, επαναφορά σε ενεργή χρήση Ανενεργών Βιομηχανικών οικοπέδων, είναι κάποια παραδείγματα που άμα δουλέψουν σωστά, θα συμβάλουν άμεσα στην αύξηση γης για χρήση βιομηχανίας και εφοδιαστικής αλυσίδας σε οργανωμένους υποδοχείς.

Δεύτερον, γνωρίζουμε όλοι ότι υπάρχουν οι ισχυροί υποστηρικτές και υπάρχουν και αυτοί που εκφράζουν ισχυρές επιφυλάξεις τόσο στα επιμέρους σημεία όσο και συνολικά. Σήμερα θα ακούσουμε εκπροσώπους και των δύο πλευρών. Κάποιες από τις επιφυλάξεις που εκφράζονται, ειδικά για την ομαλή μετάβαση υφισταμένων υποδοχέων στο νέο πλαίσιο, αφορούν ζητήματα που όλοι γνωρίζουμε ότι είναι στο επίκεντρο των προβλημάτων του ν.3982/2011. Θα έχουμε σε λίγο καιρό το νόμο, είναι σημαντικό όμως σε αυτό το τόσο δύσκολο θέμα, να παρακολουθήσουμε και την εφαρμογή στην πράξη, στη συνέχεια και να είμαστε και έτοιμοι, εφόσον χρειαστεί να παρέμβουμε ξανά όπου χρειάζεται. Αυτό, ούτως ή άλλως, σε κάθε φιλόδοξο και πολύπλοκο εγχείρημα είναι απαραίτητο.

Θέλω να αναφέρω λίγα νομοτεχνικά σημεία, τα οποία αξίζει να δούμε, έστω και την τελευταία στιγμή.

Στο άρθρο 8 παράγραφος 2, για την παραχώρηση δημόσιων εκτάσεων και ειδικά των χορτολιβαδικών. Αυτές είναι σωστό να συνυπολογίζονται στην έκταση, με τις όποιες χρήσεις έχουν -που έχουν κάποιες χρήσεις- και αντίστοιχα πρέπει να συμπληρωθούν και οι διατάξεις του άρθρου 45 του ν.998/1979, όπου ήδη προβλέπεται [*διακοπή σύνδεσης*] για τους οργανωμένους υποδοχείς τουριστικών δραστηριοτήτων μέριμνα για τις περιπτώσεις που δεν έχει επιλυθεί to ιδιοκτησιακό καθεστώς.

Είναι λειτουργικό και χρήσιμο να υπάρξει και αυτή η προσαρμογή.

Στο άρθρο 21, υπάρχει μια πολύ σωστή πρόβλεψη για τη διακριτή χωρική ανάπτυξη σε περίπτωση που εξυπηρετεί την αποθήκευση. Υπάρχουν πρακτικοί λόγοι που αυτό είναι σκόπιμο να προβλέπεται και στους λόγους που υπάρχουν ζητήματα ασφαλείας των εγκαταστάσεων ή περιβαλλοντικοί λόγοι.

 Τέλος, στο άρθρο 9 παράγραφος 1, για τις επιτρεπόμενες χρήσεις γης και τις διαδικασίες χωροθέτησης, υπάρχουν σημαντικές αποσαφηνίσεις που ήδη έχουν γίνει αλλά, για να μην ανακύψουν κάποια ζητήματα από ασάφεια, είναι καλό να ξαναδεί κανείς την έκφραση που είναι για τις προβλεπόμενες χρήσεις που μπορούν να μπούνε.

Αυτά βρίσκονται στο υπόμνημα που σας έχουμε στείλει και παρακαλούμε να το λάβετε υπόψη.

Τελειώνοντας, θα ήθελα, πράγματι, να αναγνωρίσω για άλλη μια φορά τη μεγάλη προσπάθεια του Υπουργείου Ανάπτυξης, γιατί όλοι γνωρίζουμε πόσο δύσκολο είναι το

εγχείρημα αυτό και ελπίζω στο τέλος η έκβασή του να είναι επιτυχής για όλες τις πλευρές.

Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Ο κ. Σταύρου, έχει τον λόγο.

**ΙΩΑΝΝΗΣ ΣΤΑΥΡΟΥ (Α΄ Αντιπρόεδρος – Εκτελεστικός του Συνδέσμου Βιομηχανιών Ελλάδος (ΣΒΕ)):** Ευχαριστώ, κύριε Πρόεδρε.

Καταρχάς, να σας ευχαριστήσω θερμά για την πρόσκληση συμμετοχής μας στην σημερινή συνεδρίαση.

Θα ήθελα να ξεκινήσω λέγοντας ότι οποιοδήποτε νομοθέτημα κρίνεται στην πράξη και φαίνεται ότι μέχρι σήμερα, ενώ είχαμε μία σωρεία νομοθετημάτων τα οποία αφορούσαν τις βιομηχανικές και επιχειρηματικές περιοχές, οι επενδύσεις, από την άλλη πλευρά, στις περιοχές αυτές, θα έλεγα, τα 20 χρόνια τα τελευταία είναι ελάχιστες και εδώ υπάρχει ένα θέμα υπάρχει ένα πρόβλημα.

Ελπίζουμε ότι οι προβλεπόμενες διατάξεις του συγκεκριμένου σχεδίου νόμου είναι προς αυτή την κατεύθυνση και ότι επιτέλους θα δούμε νέες επενδύσεις, κυρίως για τις υφιστάμενες επιχειρηματικές και βιομηχανικές περιοχές, που βρίσκονται σε σχετικό μαρασμό.

Επίσης, νομίζω ότι αυτό το οποίο πρέπει να σημειώσουμε και αποτελεί θετικό στο παρόν νομοσχέδιο, είναι η δυνατότητα που δίνεται πλέον στους υποδοχείς να συμμετάσχουν στις επενδύσεις και μέσω του RRF, δηλαδή του Ταμείου Ανάκαμψης και να πραγματοποιήσουν μέσα στα χρονικά πλαίσια ωριμότητας που προκαθορίζει το Ταμείο Ανάκαμψης επενδύσεις που θα αφορούν τη βελτίωση των υποδομών των επιχειρηματικών περιοχών.

Νομίζω πως στα θετικά θα πρέπει να σημειώσουμε ιδιαίτερα την πρόβλεψη του 80% της έκτασης για ένα νέο Επιχειρηματικό Πάρκο. Είχαμε το 55% τόσα χρόνια και δεν έγινε κανένα Επιχειρηματικό Πάρκο.

Συνεπώς, νομίζω ότι το 80% που προβλέπεται, καθώς και η δυνατότητα απαλλοτρίωσης εκτάσεων μέσω χρηματοδότησης από τις από τις κρατικές πηγές, είναι μια σημαντική εύνοια.

Τώρα, στο θέμα της τακτοποίησης των άτυπων περιοχών και, όπως γνωρίζετε πολύ καλά, αυτό μας ενδιαφέρει ιδιαίτερα για την περιοχή του Καλοχωρίου, για την οποία έχουμε δουλέψει πολύ μετά τη Βοιωτία και τα Οινόφυτα, νομίζω ότι είναι η επόμενη περιοχή η οποία θα πρέπει ουσιαστικά να ενταχθεί στο σχήμα αυτό.

Εκεί, δυστυχώς, η πρόβλεψη των πράξεων εφαρμογής πιστεύουμε ότι θα στείλουν το έργο στις καλένδες, διότι η οποιαδήποτε πράξη εφαρμογής προβλέπει και ενσωματώνει τη δυνατότητα προσφυγών. Είναι σίγουρο ότι θα υπάρχουν δεκάδες προσφυγές, με συνέπεια οι προσφυγές αυτές να σταματήσουν οποιαδήποτε θέληση, οποιαδήποτε βούληση υλοποίησης ενός έργου σε μία Άτυπη Βιομηχανική Περιοχή.

Τελευταίο που θα ήθελα να σημειώσω είναι το θέμα των υφιστάμενων ΒΙΠΕ, αυτών που σήμερα υπάρχουν και λειτουργούν και λειτουργούν κάτω από κάποιο καθεστώς. Έχουμε την εντύπωση ότι θα πρέπει μέσω του νόμου να δοθούν περισσότερες εγγυήσεις ως προς τη διαφάνεια στις χρεώσεις στις τιμολογήσεις ως προς τις κοινόχρηστες δαπάνες, καθώς επίσης και να υπάρχει ένα σχήμα, ώστε να λαμβάνεται υπόψη η γνώμη των εγκατεστημένων για να προάγονται τα αμοιβαία συμφέροντα.

Λεπτομερείς παρατηρήσεις άρθρο θα σας αποσταλούν με υπόμνημα. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Θέος.

**ΚΩΝΣΤΑΝΤΙΝΟΣ ΘΕΟΣ (Γενικός Διευθυντής της «Ελληνική Παραγωγή - Συμβούλιο Βιομηχανιών για την Ανάπτυξη»):** Ευχαριστώ, κ. Πρόεδρε. Ευχαριστούμε θερμά για τη δυνατότητα να συμμετέχουμε σε αυτή τη σημαντική διαβούλευση.

Ο τρόπος εγκατάστασης των βιομηχανιών σε ότι μας αφορά, ως «Ελληνική Παραγωγή» στη βιομηχανία, είναι ένα θέμα πολύ σημαντικό που επηρεάζει καθοριστικά την ανταγωνιστικότητα των επιχειρήσεων, την ανταγωνιστικότητα της ελληνικής βιομηχανίας. Παράλληλα, είναι γνωστό σε όλους μας πως στο θέμα αυτό η Ελλάδα έχει παθογένειες δεκαετιών πολύ σημαντικές, με αποτέλεσμα να είμαστε πίσω.

Το νομοσχέδιο αυτό είναι σαφώς θετικό και διορθώνει προβλήματα εφαρμογής, αλλά και παθογένειες δεκαετιών. Δεν θέλω να επαναλάβω όσα θετικά ειπώθηκαν, παρά μόνο συνοπτικά να πω ότι πράγματι η διαβούλευση ελήφθη υπόψη, και αυτό είναι πολύ θετικό, πράγματι έχει γίνει πολλή δουλειά και έχουν προστεθεί σημαντικές λεπτομέρειες που εγγυώνται την επιτυχία του εγχειρήματος στην πράξη. Ιδιαίτερα θετικές για εμάς είναι και οι αναφορές που επηρεάζουν το Επιχειρηματικό Πάρκο Εξυγίανσης των Οινοφύτων που είναι ένα μεγάλο «στοίχημα», καθώς εκεί συγκεντρώνεται ένα πολύ μεγάλο ποσοστό της ελληνικής βιομηχανίας. Είναι θέμα ειδικού ενδιαφέροντος και πράγματι εκεί εισάγονται διατάξεις που θα διευκολύνουν την ανάπτυξη αυτού του Επιχειρηματικού Πάρκου Εξυγίανσης, το οποίο, θέλουμε να αποτελέσει «πιλότο» και για άλλα Επιχειρηματικά Πάρκα, όπως και το Καλοχώρι, που ανέφερε και ο κ. Σταύρου. Για παράδειγμα, ότι οι αυξήσεις μετοχικού κεφαλαίου πρέπει να ακολουθούν τις ανάγκες και να είναι προκαθορισμένες χρονικά με βάση το νόμο.

Να διατηρήσουμε μια επιφύλαξη σχετικά με τη δυνατότητα πρόβλεψης για να υπάρχει ανάληψη διαχείρισης από τις εγκατεστημένες επιχειρήσεις υπό κάποιες συγκεκριμένες αυξημένες προϋποθέσεις. Είναι κάτι που νομίζουμε ότι είναι θετικό. Μια γενικότερη παρατήρηση είναι ότι υπάρχουν όντως συχνά σε υφιστάμενες ΒΙΠΕ διαφωνίες και αντιδικίες και η αλήθεια είναι ότι όπου είσαι εγκατεστημένος ως επιχείρηση είναι ένα είδος φυσικού μονοπωλίου. Δε μπορείς να πάρεις την επιχείρησή σου και να την πας αλλού, δεν υπάρχει ανταγωνισμός, αλλά και εκεί που υπάρχει ανταγωνισμός συνήθως έχουμε και τις Ρυθμιστικές Αρχές για να προβλέπουν, να ρυθμίζουν και να εποπτεύουν τις συγκεκριμένες αγορές. Οπότε μια σκέψη είναι να ανατεθεί ρητά στην Επιτροπή Ανταγωνισμού, είτε να βρεθεί κάτι άλλο σε ρυθμιστικό επίπεδο που θα διευκολύνει τη συμβίωση των διαφόρων εμπλεκομένων στις υφιστάμενες ΒΙΠΕ, θα ήταν θετικό.

Με αφορμή αυτό, μια γενικότερη σκέψη και πιο μακροπρόθεσμη που σχετίζεται με το προηγούμενο. Σαφώς διορθώνονται παθογένειες δεκαετιών και είναι πολύ δύσκολο εγχείρημα, αλλά αξίζει να αναρωτηθούμε αν το υφιστάμενο ιδιοκτησιακό μοντέλο που ισχύει για τις περισσότερες ΒΙΠΕ στην Ελλάδα είναι το ορθό. Με βάση την ευρωπαϊκή εμπειρία είναι σχετικά αδόκιμο αυτό που συμβαίνει στην Ελλάδα και προέκυψε και λίγο ως ατύχημα η παράπλευρη επίπτωση όταν πριν μερικές δεκαετίες ιδιωτικοποιήθηκε η ΕΤΒΑ.

Συνήθως το ιδιοκτησιακό καθεστώς τέτοιων περιοχών είναι διαφορετικό στις περισσότερες ευρωπαϊκές χώρες, δηλαδή, υπάρχει έντονη εμπλοκή των ίδιων των επιχειρήσεων, αλλά και των τοπικών αρχών, με μέλημα η περιοχή να είναι όσο γίνεται πιο ανταγωνιστική και φιλική η εγκατάσταση επιχειρήσεων και μάλιστα υπάρχει και ένας ανταγωνισμός. Οπότε θα άξιζε τον κόπο να εμπνεύσουμε ίσως από αυτή την γενικότερη ευρωπαϊκή εμπειρία και να σκεφτούμε κάτι διαφορετικό από αυτό που κάναμε μέχρι τώρα.

Συμπερασματικά είναι ένα νομοσχέδιο στη σωστή κατεύθυνση αναμφίβολα θετικό. Είμαι σίγουρος ότι όλοι μας έχουμε στο νου μας μια ευελιξία στην πορεία για διορθώσεις όπως υπήρχε μέχρι σήμερα και παραμένουμε στη διάθεση σας με τις δικές μας απόψεις και θέσεις.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε. Συνεχίζουμε δίνοντας τον λόγο στον κ. Βασίλειο Κούτσιανο.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία, ΕΣΑμεΑ):** Προφανώς ελήφθησαν υπόψη στο σχέδιο νόμου τα σχόλια που έχουμε υποβάλει ως ΕΣΑμεΑ σχετικά με τη διασφάλιση του κριτηρίου της προσβασιμότητας στην ίδρυση λειτουργία των Επιχειρηματικών Πάρκων.

Ωστόσο πολύ συνοπτικά θα αναφέρουμε ότι στο άρθρο 15, «Εξωτερικές υποδομές», συγκεκριμένα στην παράγραφο 5 στις υφιστάμενες εξωτερικές υποδομές ιδιωτικές ή δημόσιες θα πρέπει να διασφαλίζεται η προϋπόθεση της προσβασιμότητας για τα άτομα με αναπηρία.

Και στο άρθρο 17, «Μεταβολές και επέκταση του Επιχειρηματικού Πάρκου», στις υφιστάμενες χρήσεις γης οι οποίες δεν απαγορεύουν την επέκταση ή μεταβολή της έκτασης του Επιχειρηματικού Πάρκου θα πρέπει και εκεί να διασφαλίζεται το κριτήριο της πρόσβασης και της προσβασιμότητας στα άτομα με αναπηρία.

Σας ευχαριστούμε πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε.

Τον λόγο έχει ο κ. Μανώλης Μπαλτάς.

**ΜΑΝΩΛΗΣ ΜΠΑΛΤΑΣ (Εκπρόσωπος της** **Κεντρικής Ένωσης Επιμελητηρίων Ελλάδος, ΚΕΕΕ):** Καλησπέρα σας κ. Πρόεδρε. Ευχαριστούμε πολύ εκ μέρους της Ένωσης και του Προέδρου του κ. Μασούτη γι’ αυτή την πρόσκληση. Ευχαριστούμε και τον αξιότιμο κ. Υπουργό.

 Κυρίες και κύριοι βουλευτές, προεισαγωγικά, επιθυμούμε να υπενθυμίσουμε ότι με τη δημοσιοποίηση του νομοσχεδίου στο πλαίσιο της διαβούλευσης η ΚΕΕΕ με έγγραφό της αλλά και δημόσια τίμησε την αποδοχή 10 τουλάχιστον προτάσεων στο σώμα του νομοσχεδίου που είχε κατατεθεί στο open gov θεωρώντας ότι αυτό είναι μια αποδοχή των προτάσεων της επιμελητηριακής κοινότητας που επί χρόνια επεδίωκε. Μάλιστα, προς μεγάλη μας ικανοποίηση, είδαμε ότι στην τελική εκδοχή του νομοσχεδίου υπάρχουν και άλλες προτάσεις που είχε υποβάλει κατά καιρούς η Ένωση μας και έγιναν αποδεκτές.

Η σημερινή μας παρέμβαση έχει ως σκοπό να βοηθήσουμε στη βελτίωση που επιβάλλεται να γίνει και αυτό θα προσπαθήσω να κάνω στα λεπτά που μου δίνεται για την τοποθέτησή μου. Θα υπάρχει βέβαια ένα αναλυτικό υπόμνημα που θα σας αποσταλεί, το οποίο δίνει προτάσεις σε μια σειρά από θέματα.

Εγώ επιτρέψτε μου να αναφερθώ στο άρθρο 8 του νομοσχεδίου σχετικό με την διασφάλιση της έκτασης και αν έχω χρόνο σε 2, 3 θέματα ακόμα. Σήμερα για να γίνει ένα πάρκο χρειάζεται να συμφωνήσουν αυτοί που έχουν το 55% της έκτασής του. Πάρα τις απόψεις που γενικότερα διατυπώνονται οφείλουμε να σας πούμε ότι ουδέποτε αυτό αποτέλεσε παράγοντα αποσταθεροποίησης της διαδικασίας για την ανάπτυξη ενός Επιχειρηματικού Πάρκου. Κλασικό παράδειγμα, στο οποίο γίνονται συχνά αναφορές, είναι η περίπτωση της Βαμβακιάς Ελευσίνας. Έχει 450 στρέμματα έκταση και το 8% των ιδιοκτητών, δηλαδή 14 ιδιοκτήτες μεταξύ 102 τίτλων, προσέφυγαν στο ΣτΕ και δημιούργησαν την αναστάτωση. Όλες οι προσφυγές τους κατά της πράξης εφαρμογής απορρίφθηκαν. Όλες ανεξαιρέτως και οι μόνες που δικαιώθηκαν αφορούσαν την τιμή μονάδος που βάζει η Δημόσια Οικονομική Υπηρεσία, η ΔΟΥ, όταν δεν υπάρχει σύστημα αντικειμενικών αξιών. Από εκεί θα αξιολογηθεί και η πρόταση της Ένωσης που λέει πως όταν δεν υπάρχει σύστημα αντικειμενικών αξιών να υπάρχει κανόνας και προδιαγραφή προς τη ΔΟΥ έτσι ώστε να μπορεί να είναι απόλυτη η τιμή που ορίζεται και όχι να δικάζεται ή να εφεσιβάλλεται.

Με αφορμή αυτό, το οποίο κατά τη δική μας άποψη δεν είναι πραγματικό πρόβλημα της αγοράς, επιθυμούμε να πούμε το εξής. Εάν παραμείνει κ. Υπουργέ η διάταξη που απαιτεί το 100% της πλήρους κυριότητας, φοβόμαστε ότι δεν θα υπάρξει κανένα νέο Πάρκο. Και θα τολμήσω να σας βάλω «μέσα» στη γνώση μου για τις Άτυπες Βιομηχανικές Συγκεντρώσεις. Υπάρχει πράγματι στο νομοσχέδιο μια διάταξη που λέει ότι, στις Άτυπες Βιομηχανικές Συγκεντρώσεις διατηρείται το 55%. Όμως, στη μελέτη της ΚΕΕΕ, η οποία επικαιροποιήθηκε στο πλαίσιο της diaNEOsis μόλις προ ολίγου καιρού, υπάρχουν 73 περιοχές που υποδεικνύονται για την ανάπτυξη Επιχειρηματικών Πάρκων στη χώρα. Από αυτές, 45 περιοχές είναι αδόμητες ή με ελάχιστη δόμηση και 28 είναι Άτυπες Βιομηχανικές Συγκεντρώσεις.

Ακούστε όμως κ. Υπουργέ το κρίσιμο. Από τις 28 περιοχές των άτυπων συγκεντρώσεων μόνο οι 10 συγκεντρώνουν το ποσοστό του 15% δομημένης επιφάνειας και μπορούν να γίνουν Πάρκα. Άρα, με το 100% της διασφάλισης της έκτασης δεν θα οργανωθούν ποτέ η αχαρακτήριστη ζώνη του Ασπροπύργου, το Κορωπί, τα Καλύβια, η Κόρινθος, το Σχηματάρι, η Δράμα, η Νέα Σάντα Κιλκίς, το Καλοχώρι που έχει κατά 13%, η Φοινικιά του Ηρακλείου, το Μελισσοχώρι και το Ομορφοχώρι της Λάρισας, η Θήβα, το Ωραιόκαστρο, τα Γιαννιτσά και άλλες εξίσου σημαντικές πολύ μεγάλες συγκεντρώσεις.

Κατά την άποψή μας κ. Υπουργέ, όταν η πολιτεία βάζει ένα οικόπεδο στο σχέδιο πόλεως, όταν το κάνει ο δήμος για οικιστικές περιοχές, δεν ρωτάει τον πολίτη διότι η υπαγωγή μιας περιοχής στο σχέδιο πόλης, είναι το ανώτατο ρυθμιστικό πλαίσιο για την οργάνωση του χώρου και για την οργάνωση και την προστασία του περιβάλλοντος. Από την άποψη αυτή, ενώ ο δήμος δεν ρωτάει ποτέ, καλώς όταν είναι ιδιωτικός φορέας τύπου ΕΑΝΕ θεσμοθετήθηκε το 55% στον ν.3982/2011, έναντι του 51% που ήταν το εθιμικό δίκαιο του ν.2545/1997.

Και κάτι ακόμα κ. Υπουργέ. Σήμερα έχουμε 400 περιοχές σε Γενικά Πολεοδομικά Σχέδια, και ΣΧΟΑΠ που έχουν χρήσεις γης, βιομηχανία, βιοτεχνία και logistics, αυτές οι περιοχές προορίζονται από την υφιστάμενη χωροταξική μας υποδομή για να γίνουν πάρκα αλλά είναι κατακερματισμένη πολυϊδιοκτησία. Αν έτσι συμβεί για το 100%, καμιά από αυτές τις περιοχές δεν θα μπορέσει να αναπτυχθεί, θα παραμείνουν άτυπες και στο τέλος υπάρχει μια αντιστροφή της φιλοσοφίας της επιστημονικής σκέψης αλλά και της έννομης τάξης, αναφορικά με τη χωροθέτηση χρήσεων γης. Τη στιγμή που πρέπει να έχουμε τα Γενικά Πολεοδομικά Σχέδια και τα ΣΧΟΑΠ να καθορίζουν τις κατευθύνσεις πολεοδομικής οργάνωσης του χώρου, θα μετατραπούμε σε στόχευση Ειδικών Πολεοδομικών Σχεδίων για επιλεγμένες -και καλώς θα κάνουνε- περιοχές ιδιωτικών αμιγώς συμφερόντων και σχεδιασμού.

Συναφές προς αυτό, είναι και το γεγονός ότι δεν μπορούμε να προσδοκούμε επίλυση του θέματος μέσα από την παραχώρηση της κυριότητας οικοπέδων μεμονωμένων ιδιοκτησιών

ιδιοκτησιών στο μετοχικό κεφάλαιο του φορέα ΕΟΝΕ διά της εισφοράς σε είδος των οικοπέδων της. Τέτοια περίπτωση δεν υφίσταται. Επίσης είναι πολύ κρίσιμη και αδόκιμη η συγκρουσιακή κατάσταση του 80/20 που δημιουργείται εδώ με το δικαίωμα της απαλλοτρίωσης που και σήμερα υπάρχει καθώς στο 20% θα υπάρχουν σημαντικές συγκρούσεις, που δεν θα αφήνουν να ευδοκιμήσει η προσπάθεια.

Κύριε Υπουργέ, θα τελειώσω με το εξής. Θα πρέπει να παραμείνει η διάταξη που επιτρέπει στις άτυπες συγκεντρώσεις, εάν συγκροτείται φορέας εάν έχουμε σκοπό τη μετατροπή τους σε πάρκα, να κάνουν αυτοδιαχείριση των δημοτικών τελών στο όνομα αυτών των φορέων, γιατί αυτό αποτελεί ένα πρώτο σημαντικό βήμα εξοικείωσης με την ιδέα της οργάνωσης και πολεοδόμησης και σημαντικό κίνητρο ανακούφισης των διοικητικών δαπανών στο πλαίσιο των ανταποδοτικών υπηρεσιών των εγκατεστημένων επιχειρήσεων στις άτυπες συγκεντρώσεις που σήμερα δίνουν λεφτά στο πουθενά χωρίς καμία ανταποδοτικότητα.

Θα τελειώσω λέγοντας ότι έχουμε σειρά προτάσεων για τα βασικά θέματα που δεν είναι της δικής σας αρμοδιότητας και έπρεπε οι αρμόδιοι Υπουργοί να συμβάλλουν στην καλυτέρευση των δεδομένων που αφορούν στην ανάπτυξη Επιχειρηματικών Πάρκων σε αυτές τις περιοχές. Ήδη ειπώθηκε από τον ΣΕΒ το ζήτημα της αίτησης της επέμβασης που πρέπει να γίνει, αν είναι δυνατόν, αύριο το πρωί, να αντιμετωπιστούν τα θέματα της γης υψηλής παραγωγικότητας, των καταφυγίων άγριας ζωής εφόσον δεν υπάρχουν πραγματικά περιβαλλοντικά πρόσφατα, μέσα από Ειδικά Πολεοδομικά Σχέδια με την συνυπογραφή των αρμοδίων Υπουργών Γεωργίας και Δασών.

 Και τέλος, να υπάρξει, εάν είναι δυνατόν, μια καλύτερη απλοποίηση των διαδικασιών είτε με τη δημιουργία πιστοποιημένων φορέων, που θα αδειοδοτούν το Πάρκο -αφού υπάρξει προέγκριση από την αρμόδια υπηρεσία με 3 ήδη μόνο παραδοτέα, που να είναι μελέτη χωροθέτησης, ορισμός του φορέα και βιωσιμότητα και όλα τα άλλα να είναι από πιστοποιημένους φορείς- ή να δώσετε στους Ορκωτούς Ελεγκτές εκτός από τον έλεγχο της Μελέτης Βιωσιμότητας και τον έλεγχο της πληρότητας του φακέλου. Θα λάβετε και το σχετικό αναλυτικό υπόμνημα.

Ευχαριστούμε πολύ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Σας ευχαριστώ πολύ. Ο Υπουργός, κ. Γεωργιάδης έχει ζητήσει τον λόγο για μια παρέμβαση. Παρακαλώ, κ. Γεωργιάδη, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων):** Ευχαριστώ, κ., μία παρέμβαση μόνο για όσους εκπροσώπους φορέων θα επακολουθήσουν αλλά και για τους συναδέλφους.

Όσον αφορά τις Άτυπες Βιομηχανικές Συγκεντρώσεις, στις οποίες αναφέρθηκε προηγουμένως ο κ. Μπαλτάς, δεν ισχύει το 100%. Υπάρχουν μεταβατικές διατάξεις για τις Άτυπες Βιομηχανικές Συγκεντρώσεις που δεν αλλάζει τίποτα, ως προς το 100%. Το λέω διότι εκεί θα ήταν ανεφάρμοστο το 100%, εφόσον εκεί έχουμε ήδη μια διαμορφωμένη πραγματικότητα.

Το 100% αφορά τα νέα Πάρκα που θα ιδρυθούν. Άρα, το σχετικό σχόλιο νομίζω ότι δεν έχει νόημα με την παρούσα νομοθεσία όπως έχει κατατεθεί.

Ευχαριστώ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Έτσι είναι κ. Υπουργέ, καιείναι πολύ λογικό, στα υπάρχοντα πάρκα το 55% είναι αρκετό και εξασφαλίζει τους πάντες. Στα καινούργια προφανώς όσοι συμμετέχουν το καταλαβαίνουν, ξέρουν που πάνε και ξέρουν τι θα γίνει. Συνεχίζουμε δίνοντας τον λόγο στον κ. Μανώλη Βλαχογιάννη, Α’ Αντιπρόεδρο του Εμπορικού και Βιομηχανικού Επιμελητηρίου Θεσσαλονίκης.

**ΕΜΜΑΝΟΥΗΛ ΒΛΑΧΟΓΙΑΝΝΗΣ(Α’ Αντιπρόεδρος του Εμπορικού και Βιομηχανικού Επιμελητηρίου Ελλάδας(ΕΒΕΘ)):** Σας ευχαριστώ πάρα πολύ για την πρόσκληση. Θα ήθελα να συμπληρώσω ορισμένα πράγματα σε αυτά που είπε ο κ. Μπαλτάς, με τον οποίο το Εμπορικό και Βιομηχανικό Επιμελητήριο στα πλαίσια της Κεντρικής Ένωσης έχει στενή συνεργασία. Είναι πράγματι άξιο λόγου να παρατηρήσει κανείς ότι έχουν γίνει πάρα πολλές προσπάθειες κατά το παρελθόν να δημιουργηθούν νόμοι, οι οποίοι να διέπουν τη λειτουργία των Επιχειρηματικών Πάρκων, παρόλα αυτά, παρά τα σοβαρά πλεονεκτήματα που έχει η εγκατάσταση μεταποίησης και γενικότερα της επιχειρηματικής δραστηριότητας στα Επιχειρηματικά Πάρκα, εντούτοις ο συντριπτικά μεγαλύτερος αριθμός των επιχειρήσεων είναι εκτός αυτών και αυτό σημαίνει ότι κάποιες αστοχίες υπάρχουν και προφανώς το σχέδιο νόμου κατατίθεται για αυτό τον λόγο, για να διορθώσει τις προηγούμενες αστοχίες.

Θα θέλαμε να παρατηρήσουμε καταρχάς ότι θα είναι σωστό, κατά την άποψή μας, να υπάρχει ασφάλεια δικαίου και η ασφάλεια δικαίου υπάρχει όταν για τα ίδια πράγματα, αφ’ ης στιγμής αναγνωρίζεται ότι πρέπει το Επιχειρηματικό Πάρκο να συμβαδίζει με τη γενικότερη πολεοδομική νομοθεσία, να υπάρχουν οι ίδιες αντιμετωπίσεις. Παραδείγματος χάρη, όπου προβλέπεται Προεδρικό Διάταγμα από την πολεοδομική νομοθεσία εκεί πρέπει, το ίδιο πράγμα, να προβλέπεται και από τη νομοθεσία για τα Επιχειρηματικά Πάρκα για να μην υπάρχει η δυσκολία στους εφαρμοστές και να μη δίδεται η ευκαιρία στους οποιουσδήποτε «έχοντες», έχουν κάποια διαφορετική άποψη να καταθέτουν σωρεία ενστάσεων και να καθυστερούν οπωσδήποτε τη λειτουργία της Ειδικής Εταιρείας Διαχείρισης του Επιχειρηματικού Πάρκου. Αυτό ως προς την ασφάλεια δικαίου.

Ως προς τις προϋποθέσεις, θεωρούμε ότι οι προϋποθέσεις οι οποίες τίθενται για την ανασυγκρότηση των Άτυπων Βιομηχανικών Συγκεντρώσεων, όπως αναφέρεται ότι είναι Επιχειρηματικό Πάρκο Εξυγίανσης, είναι προς την σωστή κατεύθυνση. Η διαφορά που υπάρχει είναι για το αν θα πρέπει το ποσοστό να είναι 15% ή αν αυτό θα πρέπει να ελαττωθεί, για παράδειγμα, να είναι 10% ώστε να χαρακτηρίζεται μία περιοχή ως Άτυπη Βιομηχανική Συγκέντρωση και να μπορεί να ενταχθεί στη διαδικασία της εξυγίανσης. Όμως θα πρέπει να ισχύουν οι ίδιες αρχές και οι ίδιοι κανόνες για τα νέα Πάρκα με τα Πάρκα Εξυγίανσης. Δεν μπορεί να υπάρχουν διαφορετικές δομές. Όταν συμβεί κάτι τέτοιο φοβάμαι ότι το αποτέλεσμα στην επιχειρηματική λειτουργία θα είναι ακριβώς το αντίθετο. Δεν θα υπάρχει κανένα ιδιαίτερο κίνητρο για τη δημιουργία νέων Πάρκων ή αυτά θα μπορούν να γίνουν μόνο από εταιρείες, οι οποίες είναι απόλυτα εξειδικευμένες, θα είναι real estate εταιρείες, που θα κάνουν αυτή την ανάπτυξη.

Σωστά και καλοδεχούμενες, αλλά θα πρέπει να υπάρχει και μια αντιστάθμιση. Και η αντιστάθμιση νομίζω ότι μπορεί να προέλθει από την οργανωμένη συμμετοχή φορέων, παραδείγματος χάριν της Τοπικής Αυτοδιοίκησης Α’ και δευτέρου Β’ βαθμού, κυρίως του Β’ βαθμού γιατί εκείνη έχει τη μεγαλύτερη ανάγκη για να αναπτύξει την επιχειρηματικότητα στην περιοχή της που θα μπορεί να δημιουργήσει ένα Επιχειρηματικό Πάρκο με τις ίδιες προϋποθέσεις που τίθενται στο άρθρο 20, για την ανασυγκρότηση περιοχών Άτυπων Βιομηχανικών Συγκεντρώσεων.

 Έτσι λοιπόν θα υπάρξει αυτή η ισορροπία. Και αν υπάρξει αυτή η ισορροπία, νομίζουμε ότι ο νόμος αυτός θα λειτουργήσει καλύτερα. Αυτές είναι οι παρατηρήσεις μας, θα σας σταλεί και αναλυτικό υπόμνημα. Πρέπει να αναγνωρίσουμε δύο πράγματα, πρώτον ότι είναι πάρα πολύ σημαντικό και νομίζω ότι κανείς μέχρι στιγμής δεν το έχει δείξει αυτό το ότι εισέρχεται στον νόμο αυτό, το δικαίωμα επιφανείας, το οποίο είναι ένα πολύ σημαντικό εργαλείο και μπορεί να λειτουργήσει σημαντικότατα προς την κατεύθυνση που επιθυμεί όλος ο τόπος.

 Παράλληλα και το Υπουργείο επιθυμεί να προσελκύσει βιομηχανικές επενδύσεις, γενικότερα, στις περιοχές που δημιουργούνται Επιχειρηματικά Πάρκα και θεωρώ ότι αυτό αυτή η αναβίωση αυτού του θεσμού και με τις σωστές ρυθμίσεις που περιγράφονται από το άρθρο 41 και έπειτα, είναι απολύτως ορθή και βαίνει προς τη σωστή κατεύθυνση. Πρέπει να το πούμε αυτό εδώ και βεβαίως, πρέπει να εξάγουμε το γεγονός ότι η διαβούλευση υπήρξε εξαντλητική και ότι, πράγματι, πάρα πολλές τεχνικές λεπτομέρειες ελήφθησαν υπόψη από τους συντάκτες του άρθρου. Γνωρίζουμε ότι αυτή η νομοθέτηση, είναι από τις πιο ακανθώδεις που υπάρχουν στη χώρα μας γιατί πράγματι εδώ πέρα ο νομοθέτης πρέπει να κοιτάξει αυτά τα οποία υπάρχουν, αυτά τα οποία είναι προς εξυγίανση και αυτές τις μελλοντικές εξελίξεις που κανείς δεν μπορεί να τις προδικάσει .

 Προφανώς, όπως τόνισαν και άλλοι ομιλητές πριν από εμένα, η λειτουργία του νόμου θα κριθεί από την ίδια τη ζωή και πράγματι θα είμαστε εδώ για οποιεσδήποτε αλλαγές θα χρειαστούν. Θεωρώ ότι οι δύο αρχές, αυτές που είπα προηγουμένως, δηλαδή, πως πρέπει να υπάρχει σε όλες τις πλευρές του νόμου η ασφάλεια δικαίου ως κυρίαρχη αρχή, όχι η ταχύτητα με την οποία μπορεί να υλοποιηθεί ένα Επιχειρηματικό Πάρκο -η ασφάλεια δικαίου για μένα είναι σημαντικότερο από οτιδήποτε άλλο- και δεύτερον ότι πρέπει να υπάρχουν οι ίδιες αρχές για την δημιουργία νέου Επιχειρηματικού Πάρκου με τις αρχές που διέπουν το Επιχειρηματικό Πάρκο Εξυγίανσης.

 Ευχαριστώ πολύ κ. Πρόεδρε

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε κ. Βλαχογιάννη. Συνεχίζουμε δίνοντας τον λόγο στον κ. Θεοδωρόπουλο, τον οποίο και καλωσορίζουμε.

 **ΣΤΑΥΡΟΣ ΘΕΟΔΩΡΟΠΟΥΛΟΣ (Εκτελεστικός Προέδρος του Συνδέσμου Βιομηχανιών Αττικής – Πειραιώς (ΣΒΑΠ):** Ευχαριστώ κ. Πρόεδρε, κ.κ. Βουλευτές.

 Οφείλουμε και εμείς να ευχαριστήσουμε για όλη τη διαβούλευση, τη Γενική Γραμματεία Βιομηχανίας. Αναγνωρίζουμε την εργασία που έγινε από τα στελέχη της και αναγνωρίζουμε επίσης ότι με το νομοσχέδιο το οποίο σήμερα ήρθε από τη διαβούλευση θεσμοθετούνται διατάξεις που δημιουργούν εντυπωσιακά βήματα προς την υλοποίηση των Επιχειρηματικών Πάρκων που έχουν ανάγκη τόσο η επιχείρηση όσο και η χώρα μας και ειδικά η Αττική. Χαιρετίζουμε επίσης την κατάργηση των εμποδίων στις εγκαταστάσεις επιχειρήσεων μέσης όχλησης, δηλαδή, της κατηγορίας Α2, στην Αττική. Αυτό το μέτρο -η ολέθρια εφαρμογή του οποίου για χρόνια υπονόμευσε την οικονομική ανάπτυξη, αλλά και την περιβαλλοντική συμμόρφωση- μπορεί να αποτελέσει εργαλείο σημαντικής οικονομικής αναζωογόνησης της Περιφέρειας.

 Βέβαια, πρέπει να επικεντρωθώ και σε δύο θέματα τα οποία δεν πρέπει να αγνοήσουμε ως πραγματικότητα. Το νομοσχέδιο, πιάνει τις γύρω περιοχές αλλά εμάς εδώ μας ενδιαφέρουν περισσότερο οι Άτυπες Βιομηχανικές Συγκεντρώσεις, οι οποίες είναι πολλές στην περιοχή μας και πραγματικά θα θέλαμε να διευκολυνθεί η μετάβαση σε μια πιο οργανωμένη και περιβαλλοντικά ορθή συγκέντρωση. Εξίσου σημαντικά και τα θέματα της εξυγίανσης και πιστεύουμε ότι η τελική ανακήρυξη ορισμένων περιοχών μέσα στην Αττική, όσο κι αν ακούγεται περίεργο, ως χώροι εξυγίανσης θα διευκολύνει συνολικά την όλη προσπάθεια που γίνεται. Για να μην επαναλάβω πράγματα των προλαλησάντων θέλω να αναφέρω απλώς ορισμένα επιμέρους θέματα, τα οποία πιστεύω πως θα διευκολύνουν τις επιχειρήσεις.

 Ένα ζήτημα είναι η προσέλευση κεφαλαίων και η συγκέντρωση σύμφωνης γνώμης των επιχειρήσεων για συμμετοχή στην ΕΑΔΑ. Στην περίπτωση των Άτυπων Βιομηχανικών Συγκεντρώσεων της περιοχής το χρονοδιάγραμμα των 6 μηνών είναι ασφυκτικό. Πιστεύουμε, ότι για τις διαβουλεύσεις μεταξύ των εταιρειών και των επιχειρήσεων -εδώ θα πω για ένα πολύ μεγάλο διάστημα, θα θέλαμε 24 μήνες, αλλά κάτι λιγότερο θα ήταν επίσης αποδεκτό- πάντως το 6 είναι πολύ μικρό.

Αντίστοιχα θα θέλαμε να πούμε, ότι στις συγκεντρώσεις πλέον που έχουν φτιάξει ΕΑΔΕ, θα πρέπει να αποφασίζει το 51%. Όπως σε μια εταιρεία που έχει το μάνατζμεντ το 51%, η τροποποίηση του καταστατικού λειτουργίας, η μετατροπή της σε Α.Ε.Δ.Ε σε Α. Ε, η οποία δίνει ακόμα μεγαλύτερη διαφάνεια, θα πρέπει να επαρκεί αυτό το 51%.

Ένα άλλο θέμα εδώ είναι, ότι κάποια στιγμή θα πρέπει να διευκολυνθούν με τα βασικά έργα να ξεκινάει η λειτουργία του Πάρκου από μια Άτυπη Βιομηχανική Συγκέντρωση, δηλαδή, αν θα γίνεται αυτή η μετατροπή. Έχουμε κατά νου μας το παράδειγμα των Άνω Λιοσίων όπου ο ΒΙΠΑ Άνω Λιοσίων είναι ένα έργο το οποίο έχει ξεκινήσει δεκαετίες και δεν έχει ολοκληρωθεί για τεχνικούς λόγους. Θα έλεγα πως έχουν γίνει πάρα πολλά πράγματα, όμως θα πρέπει να δούμε πως αυτό το πιλοτικό πρόγραμμα μπορεί να οδηγήσει πιλοτικά μια τέτοια προσπάθεια στην ολοκλήρωση και στη λειτουργία ενός καινούργιου Πάρκου μέσα στην Αττική.

Θα θέλαμε επίσης, να υπάρχουν αντικίνητρα αδράνειας και στη ΕΑΔΕ και να μην μετατρέπεται σε ιδιοκτήτρια ακίνητων, για παράδειγμα να υπάρχει το επιπρόσθετο ΕΝΦΙΑ, ώστε να μην «λιμνάζουν» ακίνητα και να δίνονται σε βιομηχανικές χρήσεις.

Ένα άλλο ζήτημα που υπάρχει είναι η διευκόλυνση της ενσωμάτωσης των όμορων στα Επιχειρηματικά Πάρκα επιχειρήσεων εκτός της ζώνης. Αυτό μπορεί να γίνει με την αξιοποίηση για τη δημιουργία των υποδομών όταν δεν επαρκεί ο χώρος της Άτυπης Βιομηχανικής Συγκέντρωσης για το κτίριο διοίκησης, για τους παιδικούς σταθμούς, για το πάρκινγκ. Σε αυτές τις περιπτώσεις να μπορούμε να χρησιμοποιούμε όμορες περιοχές. Νομίζω, ότι αυτό πρέπει να το δούμε.

Θα ήθελα να κλείσω τη σύντομη δική μας παρέμβαση, με την περαιτέρω ενδυνάμωση της Κυκλικής Οικονομίας και της διαχείρισης αποβλήτων στα πάρκα. Η διαχείριση στερεών αποβλήτων στο άρθρο 29,παραγραφος 2, εξαιρείται της απαλλαγής από τις σχετικές γνωμοδοτήσεις, ενώ η εξαίρεση πρέπει να αφορά μόνο τα επικίνδυνα στερεά απόβλητα.

Η Ελλάδα έχει υιοθετήσει πλήρως την τρέχουσα Ευρωπαϊκή νομοθεσία για το περιβάλλον, τη διαχείριση αποβλήτων και το σχέδιο για την μετάβαση στην Κυκλική Οικονομία, έχει ενσωματώσει τις Ευρωπαϊκές Οδηγίες, αλλά αυτό το νομοσχέδιο δεν υποστηρίζει αυτούς τους τομείς και πιστεύουμε, ότι οι τομείς της ανάκτησης πόρων από τα απόβλητα και της ανακύκλωσης είναι πολύ σημαντικοί για την επανεισαγωγή των χρήσιμων

στοιχείων στην αξιακή αλυσίδα, μαζί με την εκτροπή από την ταφή. Πρέπει να υπάρξει στο νομοσχέδιο κίνητρο για την εγκατάσταση στο Επιχειρηματικό Πάρκο των δραστηριοτήτων αυτών και για την παραγωγή ενέργειας από αποβλητογενή εναλλακτικά καύσιμα και όχι μόνο από ΑΠΕ και από φυσικό αέριο, το οποίο πλέον έχει γινεί πανάκριβο.

Σας ευχαριστώ πολύ για την προσοχή σας.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):**Σας ευχαριστούμε και συνεχίζουμε με τον κ. Πάνο Ψάθα. Έχετε τον λόγο.

 **ΠΑΝΟΣ ΨΑΘΑΣ (Διευθύνων Σύμβουλος της Ελληνικής Τράπεζας Βιομηχανικής Ανάπτυξης (ΕΤΒΑ) Βιομηχανικές Περιοχές (ΒΙΠΕ) Α.Ε):** Αξιότιμε κ. Υπουργέ, κ.κ. Βουλευτές, σας ευχαριστούμε πολύ για την πρόσκληση.

 Να πούμε λίγα λόγια για την ΕΤΒΑ η οποία σήμερα διαχειρίζεται 25 από τα 60 Πάρκα που υπάρχουν στην επικράτεια φιλοξενώντας πάνω από 2.200 εταιρείες με μέσο μηνιαίο κοινόχρηστο τα 65 ευρώ, στο 85% των επιχειρήσεων. Μάλιστα πρόσφατα υπήρξε και πλήρη δικαίωση από την Ευρωπαϊκή Επιτροπή Ανταγωνισμού σε σχέση με τον τρόπο λειτουργίας της, πράγμα που μάλλον αγνοούσαν κάποιοι από τους προλαλήσαντες, δίνοντας παραδείγματα συνδιοίκησης. Σχεδόν, τα μόνα μεγάλα πάρκα στην Ελλάδα τα οποία είναι δημοσίου συμφέροντος για να εγκαθίσταται ο οποιοσδήποτε, με σημερινό απόθεμα, μόλις, στα 1.600 στρέμματα σε περιοχές υψηλής ζήτησης.

Το διαχρονικό υφιστάμενο νομοθετικό πλαίσιο, κατά τη γνώμη μας, απέτυχε τόσο στη δημιουργία νέων Πάρκων όσο και στην αναβάθμιση των υφιστάμενων και στην τακτοποίηση των Άτυπων Βιομηχανικών Συγκεντρώσεων. Αποτέλεσμα; Να δημιουργηθούν Άτυπες Βιομηχανικές Συγκεντρώσεις ή με άλλα λόγια εκτός σχεδίου δόμηση, που σήμερα ανέρχεται στα 96% περίπου των δραστηριοτήτων πανελλαδικά ή το 70% των σχετικών βιομηχανικών εκτάσεων. Παντελώς πράγματα ασύμβατα δηλαδή, με τη στρατηγική στόχευση και φυσικά την επιδίωξη της Ελληνικής πολιτείας.

Η διεθνής εμπειρία καταδεικνύει το δικαίωμα επιφανείας στην εγκατάσταση και σε καμία περίπτωση αμφιβόλου καταστάσεις συνδιοίκησης και μάλιστα με μια ελάχιστη μειοψηφία εταιρειών που συνήθως αρνούνται να καταβάλουν τα πενιχρά κοινόχρηστά τους. Το δικαίωμα επιφανείας αποτελεί ρηξικέλευθη τομή στην υγιή ανάπτυξη και τη λειτουργία των Πάρκων.

Τις παραπάνω αδυναμίες, κατά τη γνώμη μας, έρχεται σε πάρα πολύ μεγάλο βαθμό να τακτοποιήσει το νομοσχέδιο, έτσι ώστε νέες επενδύσεις να γίνουν σε πάρκα για να προσελκύσει η χώρα επενδύσεις στον βιομηχανικό τομέα.

Ευελπιστούμε η εφαρμογή του νόμου να συμβάλλει και στην τακτοποίηση των Άτυπων Βιομηχανικών Συγκεντρώσεων.

Σας ευχαριστούμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Μαντάς.

**ΠΕΤΡΟΣ ΜΑΝΤΑΣ (Πρόεδρος του Δ.Σ. του Πανελληνίου Συνδέσμου Επιχειρήσεων Βιομηχανικών Περιοχών (ΠΑΣΕΒΙΠΕ))**: Όπως γνωρίζουν οι παρευρισκόμενοι ο Σύνδεσμός μας εκπροσωπεί 29 Βιομηχανικές Περιοχές και Συνδέσμους. Η πλειοψηφία αυτών είναι υπό την διαχείριση της ΕΤΒΑ σήμερα, παρόλα αυτά έχουμε, βέβαια, και Συνδέσμους οι οποίοι είναι εκτός αυτής.

Η δική μας θέση, αναφορικά με το νομοσχέδιο το οποίο συζητείται, είναι αρνητική. Και αυτό, διότι δε θεωρούμε ότι έχει την ωριμότητα μετά από τόσα χρόνια, όπου η πολιτεία

έχει διερευνήσει τους λόγους για τους οποίους, πράγματι, υπάρχουν προβλήματα στις βιομηχανικές περιοχές, το νομοσχέδιο δεν αντιμετώπισε αυτά τα θέματα.

Θα πρέπει, βέβαια, εδώ να κάνουμε έναν διαχωρισμό μιας και το παρών νομοσχέδιο έχει διπλή ανάγνωση. Η μία ανάγνωση είναι για τα νέα Πάρκα τα οποία είναι να δημιουργηθούν. Σε αυτήν την περίπτωση, επειδή οι φορείς Γενικής Επιχειρηματικότητας που μίλησαν προηγουμένως εν γένει εκφράστηκαν θετικά, νομίζω ότι θα υπάρχει δυνατότητα αυτό να δοκιμαστεί στην πράξη, παρότι από τη δική μας την πλευρά δεν έχει ενσωματώσει τα αρνητικά βιώματα τα οποία έχουν συσσωρευτεί στις επιχειρήσεις-μέλη μας.

Και τι θέλω να πω και γιατί χαρακτηρίζουμε ανώριμο για τις, ήδη, εγκατεστημένες επιχειρήσεις το παρόν νομοσχέδιο;

 Καταρχάς, όπως γνωρίζετε το 2019 ομόφωνα η Ελληνική Βουλή έδωσε το δικαίωμα και τη δυνατότητα και την ευκαιρία στην πολιτεία να διερευνήσει το καθεστώς και τις συνθήκες οι οποίες ισχύουν στους οργανωμένους υποδοχείς. Αυτό έγινε μετά από Έκθεση την οποία είχε συντάξει και ο ΣΕΒ και ο φορέας μας και, πράγματι, αναδείχτηκαν οι σοβαρές ελλείψεις οι οποίες υπήρχαν σε μια σειρά θεμάτων, όπως ήταν οι υποδομές, η έλλειψη καλών σχέσεων μεταξύ εγκατεστημένων και της διαχειρίστριας εταιρείας, η έλλειψη κινήτρων και μια σειρά άλλων θεμάτων.

Πράγματι, λοιπόν, για σχεδόν 3 χρόνια λειτούργησε η Νομοπαρασκευαστική Επιτροπή στη Γενική Γραμματεία Βιομηχανίας στην οποία, βέβαια, παρότι είχαμε την υπόσχεση του Υπουργού ότι θα συμμετάσχουμε, δεν συμμετείχαμε -εκτός από τη συμμετοχή μας σε μια ομάδα εργασίας- οπότε θεωρώ ότι η απουσία μας δεν βοήθησε στο να μεταφερθεί η πραγματική «εικόνα» των πραγμάτων για να υπάρχει ένας ρεαλισμός. Συγχρόνως υπήρξε και η Επιτροπή που εξέτασε τους κανονισμούς λειτουργίας μέσω της χαρακτηριστικής περίπτωσης της ΒΙΠΕ Πάτρας.

Η δεύτερη Επιτροπή, παρότι ολοκληρώθηκαν οι εργασίες της σχεδόν 1 χρόνο νωρίτερα, πόρισμα δεν έχει βγει ακόμα.

Κατά συνέπεια, λοιπόν, σήμερα έρχεται προς ψήφιση ένα νομοσχέδιο το οποίο στο σκέλος που αφορά τις ήδη εγκατεστημένες επιχειρήσεις διαιωνίζει και προσαυξάνει και τα προβλήματα τα οποία υπάρχουν. Όσον αφορά, λοιπόν, αυτά τα προβλήματα και επειδή ο χρόνος δεν είναι απεριόριστος, ήδη σας έχουμε καταθέσει υπόμνημα στο οποίο με εξαιρετική λεπτομέρεια ασχολούμαστε με τα κύρια θέματα, και δεν είναι τα μόνα, με τα οποία διαφωνούμε.

Συνοπτικά και συγκεκριμένα να πω, ότι το νέο αυτό νομοσχέδιο αφαιρεί πολλά από τα δικαιώματα τα οποία έχουμε στη διαχείριση της περιουσίας μας, διαιωνίζει το καθεστώς της αδιαφάνειας και του περιεχομένου των χρεώσεων τις οποίες έχουμε στα πάρκα μας- το αν είναι υψηλές ή όχι είναι θέμα ανταγωνισμού να διαμορφωθούν- δεν εισάγει τον ανταγωνισμό στις επιχειρήσεις μας που ήταν κάτι το οποίο έχουμε ζητήσει. Αυξάνει τις αναγκαστικές υπηρεσίες τις οποίες εμείς πρέπει να πάρουμε από το διαχειριστή μας, και μάλιστα, από τη διαβούλευση σήμερα έχει αφαιρέσει και τον όρο «με όρους αγοράς»- και είναι άξιο απορίας, γιατί αυξάνονται οι υπηρεσίες τις όποιες εν δυνάμει θα είμαστε υποχρεωμένοι να πάρουμε χωρίς να ισχύει ο όρος της αγοράς. Εισάγεται στο 24.1 στη σύμβαση παραχώρησης κάτι το οποίο προστέθηκε μετά τη διαβούλευση και το οποίο λέει, ότι «απαιτείται κάθε φορά που επέρχεται μεταβολή στο πρόσωπο που έχει δικαιώματα επί

του επιχειρηματικού οικοπέδου να τροποποιηθεί και να επανυπογραφεί η σύμβαση παραχώρησης». Δηλαδή, όχι μόνο επί της διαχείρισης του ακινήτου μας πλέον αποκτούμε άλλη μια γραφειοκρατική δυσκολία, αλλά ακόμα και σε τρέχουσες διαχειριστικές χρήσεις της εταιρείας. Δηλαδή, εμείς αν αλλάξουμε μέλη στο Διοικητικό Συμβούλιο ή αυξήσουμε ή μειώσουμε το κεφάλαιό μας, θα πρέπει να πάρουμε τη σύμφωνη γνώμη και επί πληρωμή της διαχειρίστρια μας; Εάν αυτά είναι ήσσονα θέματα τότε, τι να πω; Νομίζω, ότι όλοι μπορούμε να δούμε.

Κατά συνέπεια θεωρώ, ότι ο νόμος αυτός δεν μπορεί να εφαρμοστεί για τα Πάρκα που ήδη λειτουργούν και υπάρχουν εγκατεστημένες επιχειρήσεις που είναι ιδιοκτήτες γης. Και δεν μπορεί να εφαρμοστεί, διότι ήδη υπάρχει ένα νομικό πλαίσιο το οποίο επιχειρείται να ανατραπεί για άλλη μια φορά χωρίς τη δική μας έγκριση και θεωρούμε, ότι αυτό δεν είναι νόμιμο και δεν είναι συμβατό. Δεν βοηθάει στην βελτίωση αυτού του κλίματος δυσπιστίας που υπάρχει μεταξύ των επιχειρήσεων και της διαχείρισης. Οι ΑΑΔΕ οι οποίες δημιουργούνται δεν έχουν τη συμμετοχή των εγκατεστημένων επιχειρήσεων που είναι και το αίτημά μας και είναι και βασικό αίτημα.

 Σε κάθε περίπτωση, θα πρέπει να σχολιάσω πάρα πολύ αρνητικά ότι ακόμα και αυτή η 5ετής μεταβατική διάταξη η οποία προβλέπεται, έτσι όπως θεωρώ ότι την θέσπισε ο Υπουργός σ’ αυτή την 5ετία, να υπογραφούν οι κανονισμοί λειτουργίας, να γίνει σαφές το περιεχόμενο της σύμβασης παραχώρησης, το οποίο συντάσσει μονομερώς η διαχειρίστρια εταιρεία, άρα μέσα εκεί μπορεί να εντάξει οτιδήποτε θέλει. Αυτό, λοιπόν, το 5ετές διάστημα που εκτιμώ ότι έγινε γι’ αυτό τον λόγο να προσαρμοστούν οι ελλείψεις, παραβιάζεται με τις διατάξεις που λέει ότι εφόσον ενταχθεί ένα υπάρχον Βιομηχανικό Πάρκο στο Ταμείο Ανάκαμψης- και ξέρετε ότι υπάρχει ήδη μια πρόσκληση που τυχαία βγήκε το ίδιο διάστημα με την ψήφιση του νόμου- αυτόματα και χωρίς να ερωτηθούμε μεταπίπτουμε στο νέο καθεστώς.

Μια από τις αιτιολογίες που έθεσε ο Διευθύνων Σύμβουλος της διαχειρίστριας, είναι ότι είναι χρονοβόρες οι διαδικασίες και ενδεχομένως να μη τις δεχτούμε. Και έρχομαι να ρωτήσω. Είναι δυνατόν να σου χαρίζουν το 50% της επένδυσης για να σου φτιάξουν πράγματα που τα έχεις ανάγκη και να μην τα θέλεις; Είναι δυνατόν οι επιχειρήσεις να είμαστε τόσο καλές; Προφανώς δεν είναι αυτή η αιτία.

Τελειώνοντας, κ. Πρόεδρε, κ. Υπουργέ, να διευκρινίσω πως εμείς δε θα είχαμε αντίρρηση να ισχύσουν οι προβλέψεις του νομού για τα νέα Πάρκα τα οποία θα δημιουργηθούν.

Επ’ ουδενί όμως θα παρασυρθούμε για να συμβάλουμε, και θα αντιταχθούμε με κάθε δυνατότητα την οποία έχουμε, σε αυτό που μέχρι τώρα έχει αποδειχθεί μια δύσκολη και αρνητική κατάσταση να γίνει αρκετά χειρότερη. Οπότε προσδοκώ ότι επιτέλους θα ακουστούν οι άποψης μας και ο κύριος Υπουργός θα μας λάβει υπόψη του.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Και εμείς ευχαριστούμε πολύ και συνεχίζουμε δίνοντας τον λόγο στον κ. Δημήτρη Δημητρίου.

**ΔΗΜΗΤΡΗΣ ΔΗΜΗΤΡΙΟΥ (Μέλος της ΔΕ του Εμπορικού και Βιομηχανικού Επιμελητήριου Αθηνών (ΕΒΕΑ):** Καλησπέρα κ. Πρόεδρε, κ. Υπουργέ, μέλη της Επιτροπής.

Θα είμαι σχετικά σύντομος, έτσι κι αλλιώς έχουν ακουστεί πολλά ενδιαφέροντα από

τους προλαλήσαντες και φαντάζομαι θα ακούσουμε και άλλα από τους επόμενους ομιλητές.

Έτσι κι αλλιώς εμείς σαν ΕΒΕΑ εκφράζουμε κατ’ αρχάς την γενικότερη σύμφωνη γνώμη μας για το εν λόγω νομοσχέδιο το οποίο έχει περιλάβει αρκετά άρθρα τα οποία είναι ταυτόσημα με τις προτάσεις μας, τόσο του ΕΒΕΑ όσο και της ΚΕΕΕ. Άρα η πρώτη προσέγγιση είναι ότι είμαστε απόλυτα σύμφωνοι και χαιρόμαστε για την πρόοδο αυτού του νομοσχεδίου και το πώς δούλεψε σωστά, κατ’ εμάς, η διαβούλευση.

Τώρα ορισμένα πολύ σημαντικά θετικά, που ήδη αναφέρθηκαν αλλά θέλω να επαναλάβω, είναι η δυνατότητα εγκατάστασης επιχείρησης κατηγορίας Α2, ως είπε και ο κ. Θεοδωρόπουλος, σε Επιχειρηματικά Πάρκα στην Περιφέρεια Αττικής, η θεσμοθέτηση Διχωρικών Επιχειρηματικών Πάρκων και η απλούστευση των διαδικασιών και της γραφειοκρατικής αδειοδότησης, είναι πολλά από αυτά τα οποία εμείς θεωρούμε ως πολύ θετικά.

Χαίρομαι που ο Υπουργός, διευκρίνισε, μιας και σε μένα προσωπικά τουλάχιστον δεν ήταν απόλυτα σαφές, το θέμα του 55 % για τα Άτυπα Βιομηχανικά Πάρκα. Εφόσον αυτό παραμένει ως έχει είμαστε απόλυτα σύμφωνοι. Αν άλλαζε θα θέλαμε να επανεξεταστεί από το Υπουργείο αλλά έληξε με την παρέμβαση του Υπουργού προηγουμένως, άρα δεν θα σταθώ καθόλου σε αυτό.

Μια άλλη παρατήρηση η οποία, ήδη, έχει ειπωθεί από τον κ. Μπαλτά αν θυμάμαι καλά, αφορά το άρθρο 25 και το θέμα της διαχείρισης και του πώς θα διαχειριστούν οι Άτυπες Βιομηχανικές Περιοχές, τα ανταποδοτικά Δημοτικά Τέλη και τις ανταποδοτικές υπηρεσίες. Θέση του ΕΒΕΑ -και νομίζω ότι δεν μπορεί να υπάρχει διαφωνία σε αυτό- είναι ότι εφόσον, όπως προβλέπεται στο σημερινό νόμο, έχει συσταθεί φορέας και έχει προχωρήσει και έχει αναγνωριστεί η σύστασή του, πιστεύω ότι θα μπορούσε να παραμείνει η σχετική διάταξη έτσι ώστε να αποτελέσει κίνητρο για να ολοκληρωθεί η μετατροπή των Άτυπων Συγκεντρώσεων σε Επιχειρηματικά Πάρκα. Δεν γνωρίζω ποια είναι η άποψη του Υπουργείου θα το δούμε και στο υπόμνημά μας.

Εκτός από την διατήρηση αυτών των 2, του 55% και των κινήτρων για τις ανταποδοτικές υπηρεσίες, άκουσα προηγουμένως για το ενδιαφέρον που πρέπει να υπάρχει για θέματα δασικών περιοχών, για θέματα γης υψηλής παραγωγικότητας, τα όμως οποία πιστεύω ότι δεν αποτελούν το σημαντικότερο κομμάτι του νομοσχεδίου αλλά θα πρέπει να αντιμετωπιστούν, ίσως μετά την ψήφισή του γιατί αφορούν και άλλα Υπουργεία.

Εκείνο στο οποίο θέλουμε να επιμείνουμε και να το τονίσουμε ως θετικό, είναι το δικαίωμα επιφάνειας, δηλαδή, το ότι προβλέπεται το δικαίωμα επιφάνειας. Νομίζω πως πάνω από 1 ομιλητές το ανέδειξαν και εμείς συμφωνούμε απόλυτα, θεωρώντας το πολύ θετικό.

Επίσης ζητάμε να προβλεφθούν κάποιες διατάξεις κατηγοριοποίησης των περιβαλλοντικών κατατάξεων και κατηγοριών ώστε να μην υπάρχει οριζόντια κατάταξη στην κατηγορία Α1 με μεγαλύτερη ευκολία. Ίσως θα πρέπει να ξεχωρίσουμε λίγο τις περιβαλλοντικές προδιαγραφές.

Δεν έχω να προσθέσω πάρα πολλά. Έχω ακούσει πολύ σημαντικά θέματα, και αρνητικά και θετικά, τα οποία ειπώθηκαν. Έχω κρατήσει σημειώσεις και στο υπόμνημα που θα υποβάλλουμε και θα αναφερθούμε και σε αυτά. Νομίζω, πως όλοι καταλαβαίνετε ότι οι παραγωγικές διαδικασίες απαιτούν οργανωμένες συνθήκες εγκατάστασης και λειτουργίας.

Είναι δεδομένο. Άρα, για τον σκοπό αυτό η σωστή διαδικασία ίδρυσης και λειτουργίας καινούργιων ή υπαρχόντων Επιχειρηματικών Πάρκων, θα αποτελέσει για το ΕΒΕΑ σημαντική προϋπόθεση για την ανάπτυξη της επιχειρηματικότητας, της βιομηχανίας, της εφοδιαστικής αλυσίδας και των εξαγωγών.

Σας ευχαριστώ πολύ και θα επανέλθουμε με υπόμνημα για επιμέρους θέματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Άννα Βαφειάδου.

**ΑΝΝΑ ΒΑΦΕΙΑΔΟΥ (Νομική Εκπρόσωπος του WWF Ελλάς):** Καλησπέρα, κ. Πρόεδρε. Ευχαριστούμε πολύ για την πρόσκληση και τη δυνατότητα που μας δίνετε να εκφράσουμε τις απόψεις μας. Τα αναλυτικά σχόλια τα καταθέσαμε στη διαδικασία της δημόσιας διαβούλευσης, στο Opengov, όπου και παραπέμπουμε καθότι παραμένουν ακόμα επίκαιρα.

Αναμφισβήτητα η συγκέντρωση της βιομηχανικής δραστηριότητας είναι πολλαπλά επωφελής, αλλά και αναγκαία για τη βέλτιστη αξιοποίηση των φυσικών πόρων. Η πραγματικότητα σήμερα στον χώρο όπως περιεγράφηκε και από προλαλήσαντες περιγράφεται ως εξής. Απουσία ολοκληρωμένου χωροταξικού σχεδιασμού, κάτι το οποίο απεχθάνονται οι περισσότερες ελληνικές κυβερνήσεις, αλλά αποτελεί το μεγαλύτερο πρόβλημα στο φυσικό χώρο. Εξαιρετικά χαμηλός ο αριθμός των ελληνικών επιχειρήσεων που βρίσκονται εντός των πάροχων. Σύμφωνα με την έκθεση Πισσαρίδη μόνο το ποσοστό 13% βρίσκεται εντός των Πάρκων. Οι Άτυπες Βιομηχανικές Συγκεντρώσεις είναι το νούμερο 1 ζήτημα το οποίο αναδείχθηκε και από όλους τους ομιλητές. Πάρκα Εξυγίανσης, όμως, εξ όσων γνωρίζουμε, σήμερα δεν υπάρχουν. Η πρόκληση όμως είναι πολύ μεγάλη, καθότι καταναλώνονται πολλοί φυσικοί πόροι εξαιτίας της εκτεταμένης εκτός σχεδίου δόμησης, αλλά και οι περιοχές αυτές είναι ιδιαίτερα ευάλωτες στις όλο και εντεινόμενες μεγάλες καταστροφές. Επίσης, η πραγματικότητα συμπληρώνεται από τη μεγάλη καθυστέρηση θεσμοθέτησης των καθεστώτων προστασίας των πολύτιμων πυρήνων της βιοποικιλότητας της χώρας.

Το παρόν νομοσχέδιο παρουσιάζει μια σειρά από προβληματικά σημεία, κυρίως το ότι παρουσιάζεται ως απολύτως φιλοπεριβαλλοντικό, ενώ στην πραγματικότητα δεν περιέχει τις αναγκαίες περιβαλλοντικές εγγυήσεις. Θα εστιάσουμε στο άρθρο 9 για τη Χωροθέτηση των Επιχειρηματικών Πάρκων που αποτελεί κομβικό ζήτημα. Πρόκειται για παρεμβάσεις μεγάλης έκτασης που συνδέονται με έργα υποδομής εντός και εκτός αυτών και δύναται να φιλοξενούν ιδιαίτερα πλούσιες δραστηριότητες και θα επικεντρωθούμε σε 4 προβληματικά σημεία του άρθρου.

Καταρχάς, τα Επιχειρηματικά Πάρκα ιδρύονται με το εργαλείο του χωρικού σχεδιασμού, τα Ειδικά Πολεοδομικά Σχέδια. Σύμφωνα με την κείμενη νομοθεσία για αυτά απαιτείται η εκπόνηση Στρατηγικής Περιβαλλοντικής Εκτίμησης και έγκρισή τους με Προεδρικό Διάταγμα. Η πρόβλεψη όμως στο νομοσχέδιο ότι θα θεσπίζονται πολεοδομικού χαρακτήρα ρυθμίσεις με ΚΥΑ, δίχως την εκπόνηση στρατηγικής μελέτης δεν είναι σύμφωνη με το Σύνταγμα. Υποχρέωση Στρατηγικής Περιβαλλοντικής Εκτίμησης και δέουσας εκτίμησης όπου απαιτείται, επίσης προβλέπεται από την κείμενη ενωσιακή και εθνική νομοθεσία.

 Ένα άλλο σημείο στο οποίο θα θέλαμε να εστιάσουμε αφορά στην υποχρέωση ενσωμάτωσης που προβλέπει το νομοσχέδιο ορίων χρήσεων γης και όρων δόμησης κατά την τροποποίηση αναθεώρησης των τοπικών πολεοδομικών σχεδίων. Αυτό, όμως, εισάγει εξαίρεση στη διαδικασία που προβλέπει ο ν.4447/2016.

Τέλος, το ζήτημα της χωροθέτησης Επιχειρηματικών Πάρκων εντός περιοχών NATURA. Η σχετική παράγραφος στο άρθρο 9 κρίνεται πολύ προβληματική, είναι δυσνόητη, σε αντίθεση με την πρόβλεψη που ισχύει στο Ειδικό Χωροταξικό για τη βιομηχανία, αλλά και στον ν.3982/2011 όπου παραπέμπει σαφώς στα καθεστώτα προστασίας των περιοχών του δικτύου NATURA, αλλά και εξαιρεί ρητά σημαντικούς πυρήνες της βιοποικιλότητας.

Κεντρική κατεύθυνση του κράτους για το μέλλον, κατά την άποψή μας, θα πρέπει να είναι η συγκέντρωση της βιομηχανίας φυσικά, παρέχοντας ισχυρά αντικίνητρα για την εκτός σχεδίου δόμηση και εντείνοντας τους περιβαλλοντικούς ελέγχους. Μέχρι να ολοκληρωθούν τα καθεστώτα προστασίας των περιοχών NATURA, δεν θα πρέπει να επιτρέπεται η δημιουργία τετελεσμένων καταστάσεων.

Θέση που έχουν εκφράσει οι περιβαλλοντικές οργανώσεις, είναι ότι τα έργα κατηγορίας Α΄ δεν θα πρέπει να χωροθετούνται μέχρις ότου ολοκληρωθεί η διαδικασία θέσπισης των καθεστώτων προστασίας.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Τον λόγο έχει ο κ. Λουκάτος.

**ΑΝΔΡΕΑΣ ΛΟΥΚΑΤΟΣ(Γενικός Γραμματέας του ΔΣ του Συνδέσμου Βιομηχανιών Στερεάς Ελλάδος (ΣΒΣΕ)):** Θεωρούμε, ότι είναι ένα νομοσχέδιο το οποίο σε γενικές γραμμές κινείται σε θετική κατεύθυνση. Αποτελεί πράγματι κατά βάση, μια βελτίωση και συμπλήρωση του θεσμικού πλαισίου που υπάρχει από το 2011, δηλαδή, 11χρόνια μετά αφού το πλαίσιο έχει δοκιμαστεί, έχει συμπληρωθεί και βεβαίως, έχουν αναδειχθεί και δυσκολίες και αποτυχίες του.

Εισαγωγικά, πρέπει να πούμε, ότι χωρίς αμφιβολία έχει γίνει συστηματική και σε λεπτομέρεια προετοιμασία από τις αρμόδιες υπηρεσίες, από τη Γενική Γραμματεία Βιομηχανίας και από όλο το επιτελείο του Υπουργείου. Να αναδείξω και εγώ με τη σειρά μου, όπως έκαναν και άλλοι ομιλητές, ότι στα θετικά της όλης διαδικασίας πρέπει να καταγράψουμε ότι υπήρξαν περαιτέρω βελτιώσεις, συμπληρώσεις και αλλαγές, με βάση τη διαβούλευση στις διατάξεις που αφορούν το θεσμικό πλαίσιο για τα Επιχειρηματικά Πάρκα. Άρα, η διαβούλευση είχε ουσία και αποτέλεσμα.

Όσον αφορά μια σύντομη γενική αξιολόγηση, θεωρούμε ότι υπάρχουν αρκετές βελτιώσεις, όπως για παράδειγμα σε ότι αφορά τη διαδικασία χωροθέτησης και πολεοδόμησης των Επιχειρηματικών Πάρκων. Θεωρούμε πολύ σημαντικό το γεγονός, ότι όχι μόνο παραμένει ως γενικός κανόνας το 55% για τις ΑΒΣ - εμείς είχαμε την άποψη ότι θα πρέπει να είναι μηδέν - αλλά ότι δίνεται παράλληλα και η δυνατότητα στο Υπουργείο, μέσα από συγκεκριμένες διαδικασίες να μπορεί να προχωρήσει και στο μετασχηματισμό ΑΒΣ σε ΕΠΕ χωρίς καθόλου συναίνεση, κάτι που είναι απαραίτητο για την αποτελεσματική προστασία του περιβάλλοντος.

Θεωρούμε πολύ σημαντικό το ζήτημα του δικαιώματος επιφανείας, έτσι όπως συστηματικά προστίθεται στο σχέδιο νόμου, όπως επίσης και βελτιώσεις που υπάρχουν σε σχέση με το χρονοδιάγραμμα υλοποίησης για τις φάσεις ανάπτυξης σε ήδη υφιστάμενους ΟΙΜΕΔ.

Όσον αφορά τη γενική εικόνα του νόμου, έχουμε μια παρατήρηση εδώ και μία γενικότερη στο τέλος. Η ειδική παρατήρηση είναι ότι θεωρούμε, ότι σε αρμονία με την ΚΥΑ που υπάρχει μεταξύ του Υπουργείου Ανάπτυξης και Υπουργείου Περιβάλλοντος για τον υποβιβασμό από την κατηγορία Α1 σε Α2 ορισμένων δραστηριοτήτων, όταν αυτές ασκούνται

σε Επιχειρηματικά Πάρκα, πρέπει να είναι σαφές ότι με το νέο θεσμικό πλαίσιο αυτές οι συγκεκριμένες δραστηριότητες μπορούν να χωροθετούνται και να αναπτύσσονται σε Α2 Επιχειρηματικά Πάρκα και όχι μόνο σε Α1.

Όπως ξέρετε, κ. Πρόεδρε, ο δικός μας σύνδεσμος, ο Σύνδεσμος Βιομηχανιών Στερεάς Ελλάδας, έχει αναγνωριστεί ως εκπρόσωπος της επιχειρηματικής κοινότητας, θεσμικός εταίρος για το εγχείρημα της ανάπτυξης του Επιχειρηματικού Πάρκου Εξυγίανσης Οινοφύτων, που είναι το πρώτο Επιχειρηματικό Πάρκο Εξυγίανσης που έχει δρομολογηθεί. Θεωρούμε λοιπόν, ότι υπό την οπτική αυτού του ρόλου, υπάρχουν σημαντικές βελτιώσεις στο θεσμικό πλαίσιο. Για παράδειγμα, ότι καταργούνται οι καθορισμένες χρονικά υποχρεωτικές αυξήσεις μετοχικού κεφαλαίου, σε εναρμόνιση με το γενικότερο αντίστοιχο πλαίσιο και άρα πλέον, θα γίνονται μόνο σύμφωνα με την πορεία ανάπτυξης του Πάρκου και τις ανάγκες καταβολής ιδίων κεφαλαίων από τους μετόχους. Καταργούνται οι διατάξεις που αφορούσαν ένα ειδικό καθεστώς για την ΕΔΕΠ Οινοφύτων, η διαχείριση σε εναρμόνιση με το γενικό θεσμικό πλαίσιο θα παραμείνει στην ΕΑΝΕΤ, η οποία βεβαίως θα μετασχηματιστεί σε ΑΔΕΠ.

Θεωρούμε πάρα πολύ σημαντικό, κάτι που ήταν πάγιο αίτημα των βιομηχανιών μελών του συνδέσμου μας, ότι προστίθεται στα κίνητρα για την ίδρυση Επιχειρηματικού Πάρκου το γεγονός ότι η εισφορά σε χρήμα με το οποίο συμμετέχει κάθε ιδιοκτήτης στις δαπάνες για τη δημιουργία κοινόχρηστων χώρων και έργων υποδομής, αποτελεί παραγωγική δαπάνη και εντάσσεται στις εκπιπτόμενες επιχειρηματικές δαπάνες.

Για να κλείσω το κομμάτι των Οινοφύτων, αυτό που πιστεύουμε ότι πρέπει να εξετάσει το Υπουργείο είναι επίσης, όχι μόνο για τα Οινόφυτα, γενικά για το ΕΠΕΔ, τον εκσυγχρονισμό των διατάξεων αναφορικά με το ποιες δραστηριότητες μπορούν να εγκαθίστανται σε Επιχειρηματικό Πάρκο Εξυγίανσης. Υπάρχει μια ΚΥΑ από το 2013, που νομίζω ότι χρειάζεται μια επανεξέταση και αναθεώρηση.

Όσον αφορά τις ανησυχίες που έχουν διατυπωθεί, και έχουν διατυπωθεί και από δικά μας μέλη, που αφορούν βιομηχανικές περιοχές, που ήδη βρίσκονται σε λειτουργία όπως για παράδειγμα, στη δικιά μας ευθύνη υπάρχει ΒΙΠΕ Λαμίας, μία από τις σημαντικότερες βιομηχανικές περιοχές της χώρας. Έχουν διατυπωθεί, λοιπόν, ορισμένες ενστάσεις από τα μέλη μας που είναι εγκατεστημένες επιχειρήσεις σε τέτοιες ΒΙΠΕ. Νομίζουμε, ότι μία από τις ενστάσεις που αξίζει τον κόπο να εξεταστεί περαιτέρω από το Υπουργείο για την ολοκλήρωση αυτών των μεταρρυθμίσεων που φέρνει το νομοσχέδιο, είναι το σχετικό με την υποκατάσταση της Εταιρείας Ανάπτυξης και Διαχείρισης Επιχειρηματικού Πάρκου.

 Θεωρούμε ότι το νομοσχέδιο, πολύ σωστά, θέτει ορισμένα κριτήρια, ορισμένες αρχές, ορισμένες απαιτήσεις για τη βιωσιμότητα και αν θέλετε, την ισχύ της οικονομικής οντότητας, που ενδεχομένως, θα υποκαταστήσει την ΕΑΔΕΠ μετά την ολοκλήρωση της ανάπτυξης στη διαχείριση ενός πάρκου. Αυτό είναι σωστό. Θεωρούμε όμως, ότι μέσα σε αυτό το πλαίσιο, ένα αίτημα που θα προερχόταν από μία εταιρεία που θα πληρούσε αυτά τα κριτήρια αλλά που θα είχε ως μετόχους της ένα πολύ ισχυρό, ένα πολύ σημαντικό ποσοστό των εγκατεστημένων επιχειρήσεων, σε έναν οργανωμένο υποδοχέα. Για παράδειγμα, τα 2/3, το 67%, ή αν θέλετε να το στρογγυλέψουμε με το 70% της έκτασης των βιομηχανικών οικοπέδων, όχι όλης της ΒΙΠΕ, των βιομηχανικών οικοπέδων, δηλαδή, χωρίς να προσμετρώνται οι κοινόχρηστοι και οι κοινωφελείς χώροι, μια τέτοια αίτηση θα μπορούσε να έχει μια προνομιακή αντιμετώπιση. Δηλαδή, εφόσον πληρούνται τα υπόλοιπα κριτήρια, να μπορεί να επέλθει αυτή η μεταβίβαση.

Τώρα, με αφορμή και όσα έχουν ακουστεί -αλλά αν θέλετε και βλέποντας και την προοπτική και της δικιάς μας λειτουργίας στα Οινόφυτα- θέλω να κάνω μια πρόσθετη και τελική παρατήρηση. Πολύ σωστά, η εποπτεία όλου του θέματος των Επιχειρηματικών Πάρκων παραμένει στο ελληνικό δημόσιο και ειδικότερα, όπως προβλέπεται και από αυτόν τον νόμο, όπως και από τους 2 προηγούμενους, από τη Γενική Γραμματεία Βιομηχανίας του Υπουργείου Ανάπτυξης. Για να είναι όμως ουσιαστική και αποτελεσματική αυτή η εποπτεία και να μπορούν να επιλύονται, ενδεχομένως, οι διαφωνίες, οι διαφορές, να ξεπερνούνται προβλήματα, πρέπει, είτε να στελεχωθεί επαρκώς και κατάλληλα αυτή η Γενική Γραμματεία, αυτές οι υπηρεσίας, ενδεχομένως και με αξιοποίηση εξωτερικών συμβούλων, συνεργατών ή εναλλακτικά, όπως νομίζω ακούστηκε από την «Ελληνική Παραγωγή», να εξεταστεί το ενδεχόμενο αυτό να περάσει ως αντικείμενο κάποιας Ανεξάρτητης Ρυθμιστικής Αρχής.

Συμπερασματικά, κ. Πρόεδρε, με το νέο θεσμικό πλαίσιο θεωρούμε, ότι πράγματι, δημιουργούνται καλύτερες προϋποθέσεις, ώστε τα Επιχειρηματικά Πάρκα να αποτελέσουν βασικό πόλο για τη βιώσιμη ανάπτυξη της βιομηχανίας και της συναφούς επιχειρηματικής δραστηριότητας, σε μια περίοδο που μιλάμε για πράσινη μετάβαση και ψηφιακή σύγκλιση και όλα αυτά γίνονται με σύγχρονους όρους για την πολεοδομική οργάνωση και την προστασία του περιβάλλοντος. Υπάρχουν ορισμένα θέματα όπως αυτά που αναφέρθηκα, που νομίζουμε ότι με μία περαιτέρω επεξεργασία μπορεί αυτή η βελτίωση να είναι ακόμα πληρέστερη και αποτελεσματικότερη.

Ευχαριστώ πολύ για την προσοχή σας και την ευκαιρία που μας δώσατε.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαρακιώτης Ιωάννης, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Συνεχίζουμε στην διαδικασία δίνοντας τον λόγο στον κ. Γεώργιο Γιαννίτση.

 **ΓΕΩΡΓΙΟΣ ΓΙΑΝΝΙΤΣΗΣ (μέλος του ΔΣ του Συνδέσμου Βιομηχανιών Θεσσαλίας και Στερεάς Ελλάδας (ΣΕΘΣΕ) ):** Ευχαριστώ κ. Πρόεδρε. Κυρίες και κύριοι, Βουλευτές-μέλη της Επιτροπής, σας ευχαριστούμε για την ευκαιρία και για την πρόσκληση.

Επειδή ακούστηκαν πάρα πολλά και δεν θέλω να πω τα ίδια πράγματα, καλύφθηκα σε πολλά πράγματα, θα κάνω ορισμένες επισημάνσεις για την οικονομία του χρόνου. Χαίρομαι που ο κ. Υπουργός είπε, ότι για τις Άτυπες Βιομηχανικές Περιοχές έχουν ένα status συγκεκριμένο και δεν αφορά περισσότερο αυτό το νομοσχέδιο. Το νομοσχέδιο συγκεκριμένο ασχολείται πολύ με τη δημιουργία νέων Πάρκων και σε αυτό το σημείο με βρίσκει, σε πολλά μέρη, θετικό. Υπάρχουν και ερωτήματα τα οποία έχουμε επισημάνει ως Σύνδεσμος Βιομηχανιών Θεσσαλίας και Στερεάς με υπόμνημα, ούτως ώστε να μπορέσουμε και εμείς να είμαστε χρήσιμοι και να βοηθήσουμε προς τη θετική κατεύθυνση της λειτουργίας αυτού του νομοσχεδίου.

Και επειδή όλοι κρινόμαστε από τα λεγόμενά μας και θα κριθούμε και στην πράξη, γιατί το νομοσχέδιο θα δείξει ότι έχουμε κάνει και ποιες είναι οι απόψεις του καθενός μας στην πράξη, στη λειτουργία του, θέλω να κοιτάξουμε τι γίνεται στη Δυτική Ευρώπη. Θέλω να ρωτήσω, γιατί δεν βλέπω στο νομοσχέδιο τα αποτελέσματα της Ernst & Young;

Για λόγους διαφάνειας και επειδή γνωριζόμαστε όλοι σ’ αυτή τη χώρα, θέλω να αναφέρω στο ακροατήριο ότι είμαι και Αντιπρόεδρος του Πανελληνίου Συνδέσμου, του ΠΑΣΕΒΙΠΕ. Ως ΠΑΣΕΒΙΠΕ, δεν μπορέσαμε να μπούμε σε μια επιτροπή με τεχνικούς συμβούλους και νομικού συμβούλους για να βοηθήσουμε στη θετικότερη κατεύθυνση. Κατά την άποψη του Συνδέσμου μας αυτό το νομοσχέδιο έχει πολλά κενά και δημιουργεί άμεσα προβλήματα στις υπάρχουσες ΒΙΠΕ, άμεσα και έμμεσα, δημιουργεί στρεβλώσεις, δημιουργεί ζημιές. Δεν μπορεί, να μιλάμε για Βιομηχανικά Πάρκα, για βιομηχανίες, για επιχειρήσεις χωρίς τους επιχειρηματίες. Λυπούμαι πάρα πολύ που, παρ’ όλη την προσπάθεια 2 ετών, δεν ακουστήκαμε από τον κ. Υπουργό με προσωπικές παρουσιάσεις και με τα υπομνήματα μας. Εδώ δημιουργείται ένα κενό και εμάς δεν μας βρίσκει καθόλου σύμφωνους, δημιουργεί στρεβλώσεις και όπως είπα δεν μπορείς να μιλάς για επιχειρήσεις χωρίς επιχειρηματίες.

Το παρόν νομοσχέδιο «στραγγαλίζει» τις υπάρχουσες για επιχειρήσεις που έχουν εγκατασταθεί στις 29 υπάρχουσες ΒΙΠΕ, γιατί έχουν αγοράσει πανάκριβη γη με άλλο καθεστώς, με άλλες συμφωνίες και με άλλους όρους και έρχεται τώρα το συγκεκριμένο νομοσχέδιο να τα ενσωματώσει και τους αφαιρεί κεκτημένα δικαιώματα και πληρωμένα πανάκριβα. Τους αφαιρεί δικαιώματα, αφού επένδυσαν με άλλη σχέση νόμου και πράξεις και χρημάτων έκαναν επενδύσεις και πήραν μεγάλα ρίσκα.

Σ’ αυτές τις επιχειρήσεις, βρίσκονται οι επιχειρηματίες που επένδυσαν σε ακριβή γη, επένδυσαν «όνειρα» και μέσα σε αυτές τις επιχειρήσεις εργάζονται χιλιάδες εργαζόμενοι. Αυτό το καθεστώς μας θίγει άμεσα και έμμεσα, δημεύει κατά κάποιον τρόπο τις περιουσίες μας ρίχνοντάς τες έρμαιο σε βορά του όποιου διαχειριστή, με τον τρόπο που σκιαγραφεί και φωτογραφίζει το νομοσχέδιο.

Επιτρέψτε μου για τη γλώσσα μου και πιστεύω ότι πολλοί θα θέλαμε να τη χρησιμοποιήσουμε. Απαγορεύει τεχνηέντως και χειρουργικά τον ανταγωνισμό και καθιστά τις επιχειρήσεις μας ανίσχυρες ανταγωνιστικά σε εγχώριο και διεθνές επίπεδο.

Τέλος, να δηλώσω και από αυτή τη θέση πως προσυπογράφω σε ό,τι είπε ο προλαλήσαντας Πρόεδρος της ΠΑΣΕΒΙΠΕ, κ. Πέτρος Μαντάς γιατί έχω υπογράψει, ως Αντιπρόεδρός της το υπόμνημα.

Σας ευχαριστώ πολύ για το χρόνο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Ηλιόπουλος.

**ΝΙΚΟΛΑΟΣ ΗΛΙΟΠΟΥΛΟΣ (Πρόεδρος του Δ.Σ. της Ομοσπονδίας Χειριστών Μηχανημάτων Έργου Ελλάδος – ΟΧΜΕΕ):** Καλησπέρα σας και καλησπέρα σε όσους παρακολουθούν τη σημερινή τηλεδιάσκεψη.

Ξεκινώντας την τοποθέτησή μου θα ήθελα να κάνω σαφές για το τι είναι Μηχάνημα Έργου, το οποίο και χρειάζεται άδεια άσκησης επαγγέλματος, ώστε να γίνει ο χειρισμός του. Έτσι, λοιπόν, είναι το μηχάνημα εκείνο που η υδραυλική ανυψωτική ικανότητα του είναι άνω

των 10 kW, άνω των 15 hp και λαμβάνονται επίσης τα παρακάτω χαρακτηριστικά, η φύση της εργασίας, η πολυπλοκότητα της εργασίας, ο ποικίλος τρόπος άσκησης της εργασίας και η σοβαρότητα κινδύνων και εργατικών ατυχημάτων, που απορρέουν από το συγκεκριμένο μηχάνημα.

Η τοποθέτησή μου θα έχει να κάνει με πραγματικά γεγονότα, τα οποία έχουν διαδραματιστεί και διαδραματίζονται στο ιδιαίτερο, πολύπλοκο, ποικιλότροπο και άκρως επικίνδυνο επαγγελματικό περιβάλλον του χειριστή Μηχανήματος Έργου και ειδικότερα στην ειδικότητα 2, που γίνεται σήμερα για μας μία εντεταλμένη προσπάθεια «πολτοποίησής» της.

 Η Ομοσπονδία μας είχε τη τύχη να συναντηθεί με τον σημερινό Υπουργό Ανάπτυξης, κ. Γεωργιάδη, τον Δεκέμβριο του 2019, όπου και τον ενημερώσαμε για τη προσπάθεια που κάνουν οι εργοδότες ώστε να απελευθερωθεί η ειδικότητα 2 και να μη χρειάζεται χειριστής για το χειρισμό των μηχανημάτων Κλάρκ. Ο Υπουργός μας απάντησε πως το γνωρίζει, δέχεται και αυτός μεγάλες πιέσεις και άλλα αίτημα, μας διαβεβαίωσε, πως όσο είναι αυτός Υπουργός στο Υπουργείο, δεν πρόκειται να αλλάξει η διαδικασία αδειοδότησης, καθώς αναγνωρίζει την επικινδυνότητα της ειδικότητας, αλλά αναγνωρίζει και την προσφορά των χιλιάδων εργαζομένων στη συγκεκριμένη ειδικότητα στην ελληνική οικονομία.

Το ΣΕΒ, με έρευνα που πραγματοποίησε πριν 3 χρόνια, ενέταξε το επάγγελμα του χειριστή Μηχανήματος Έργου στα 10 επαγγέλματα με μέλλον και μάλιστα είναι απορίας άξιο, καθώς σε όλα τα βίντεο που είχε ανεβάσει στο site του, επιδείκνυε χειριστές μηχανημάτων Κλάρκ που μιλούσαν μπροστά στην κάμερα αναδεικνύοντας το επάγγελμα του χειριστή, με τις ιδιαιτερότητές του, την υψηλή του εξειδίκευση στην εργασία και μάλιστα τους καλούσαν να το ακολουθήσουν.

Το επάγγελμα του χειριστή Μηχανήματος Έργου με άδεια άσκησης επαγγέλματος, το κατέχουν περίπου 90.000 συνάδελφοι σε ολόκληρη την ελληνική επικράτεια, με το 60% του συνόλου αυτών να κατέχουν τη συγκεκριμένη άδεια ειδικότητας 2, εργαζόμενοι δηλαδή ως χειριστές μηχανημάτων Κλαρκ. Το επάγγελμα του χειριστή Μηχανήματος Έργου και ειδικότερα η εν λόγω ειδικότητα που συζητάμε σήμερα εδώ στο σχέδιο νόμου, καταγράφει τη δυσάρεστη πρωτιά των εργατικών ατυχημάτων και επίσης, καταγράφεται στις πρώτες θέσεις των θανατηφόρων εργατικών ατυχημάτων. Για την απόκτηση άδειας οδήγησης μοτοποδηλάτου, μηχανής, αυτοκινήτου, φορτηγού νταλίκας ή τον χειρισμό ταχύπλοου, απαιτούνται συγκεκριμένα υποχρεωτικά μαθήματα εκμάθησης και επιπλέον θα πρέπει υποχρεωτικά να κριθείς για το αν είσαι ικανός από συγκεκριμένη εξεταστική Κρατική Αρχή, μετά από επιτυχή θεωρητική και πρακτική εξέταση.

Το παρόν ΠΔ113/2012, που διέπει το επάγγελμα του χειριστή για την αδειοδότηση, καθώς και τις κατηγορίες ένταξης των μηχανημάτων, είναι συμφωνημένο από το 2012, με το περιβόητο «άνοιγμα» των επαγγελμάτων και μάλιστα, αυτό έγινε κάτω από τη «σκληρή ματιά» και την επίβλεψη τόσο της Τρόικας όσο και των ευρωπαίων δανειστών, που δεν διανοήθηκαν -αν και τους είχε δοθεί η ευκαιρία- να κάνουν ότι θέλουν, δεν διανοήθηκαν να κάνουν αυτό που σήμερα συζητάμε και είναι στα σχέδια της κυβέρνησης, γιατί διαπίστωσαν και αφουγκράστηκαν τους μεγάλους και σοβαρούς κινδύνους που κρύβει η εργασία και ο χειρισμός της συγκεκριμένης ειδικότητας.

Το συγκεκριμένο σχέδιο νόμου για την «πολτοποίηση» της ειδικότητας και την απελευθέρωσή της ώστε να μη χρειάζεται άδεια άσκησης επαγγέλματος για την εκτέλεσή της, για εμάς είναι μία εντολή και το «θέλω» των μελών του ΣΕΒ, από εταιρείες logistics, από

εταιρείες Σούπερ Μάρκετ, από αποθήκες, από μεταφορικές, από ολόκληρη την εφοδιαστική αλυσίδα και μια σειρά άλλων επιχειρήσεων, που δεν επιθυμούν εργαζόμενους με επαγγελματικά προσόντα, με ειδίκευση και εξειδίκευση, που να μην έχουν συγκεκριμένα εργασιακά επαγγελματικά καθήκοντα, επιθυμούν εργαζόμενους με χαμηλά και ανειδίκευτα προσόντα, επί της ουσίας «παιδιά για όλες τις δουλειές», εργαζόμενους «παιδιά για όλα τα θελήματα» μέσα σε ένα εργασιακό χώρο, αγνοώντας για την ασφάλεια των εργαζομένων, αδιαφορώντας για τα εργατικά ατυχήματα, μη δίνοντας σημασία σε ανθρώπινες ζωές.

Τι θα συμβεί τώρα, σε περίπτωση που αυτό γίνει νόμος του κράτους; Πρώτον, θα έχουμε «εκατόμβες νεκρών», στην κυριολεξία, καθώς θα δίνεται η δυνατότητα σε ανειδίκευτους εργάτες να χειρίζονται, να ανυψώνουν και να μεταφέρουν φορτία μέχρι 2,5 τόνων, θα επικρατήσει ένα άναρχο εργασιακό περιβάλλον, χωρίς αρχές και κανόνες, χωρίς κανένα κανονιστικό πλαίσιο, που θα είναι επιζήμιο στην υγεία και την ασφάλεια των εργαζομένων, και όχι μόνο.

Δεύτερο θα δημιουργηθούν «στρατιές» ανέργων, καθώς, πλέον, όλοι εκείνοι οι χειριστές της ειδικότητας 2, οι χειριστές Κλάρκ -η πιο πολυπληθής ειδικότητα του επαγγέλματος- θα εκδιωχθούν από την εργασία τους, αφού, πλέον, δεν θα είναι χρήσιμη η άδειά τους, θα είναι εντελώς άκυρη και, πλέον, την εργασία τους θα μπορεί, να την κάνει οποιοσδήποτε μέσα σε μία επιχείρηση.

 Όσον αφορά στο κομμάτι των πιστοποιήσεων και των καταδύσεων, εμείς, ως Ομοσπονδία συμφωνούμε στη βάση μιας άλλης κατεύθυνσης κι όχι στην κατεύθυνση που θέτει το σχέδιο νόμου. Ούτως ή άλλως, ως Ομοσπονδία υλοποιούμε αυτή τη στιγμή μέσω ΕΣΠΑ του αρμόδιου Υπουργείου, του Υπουργείου Ανάπτυξης, Πρόγραμμα κατάρτισης και πιστοποίησης, σε 1.150 συναδέλφους χειριστές σε όλη την χώρα για την απόκτηση εξειδίκευσης πάνω σε Μηχανήματα Έργου. Όμως, διαφωνούμε πλήρως στην αντικατάσταση της προϋπηρεσίας, δηλαδή της πραγματικής εργασίας, της απόκτησης εμπειρίας από έωλα και αναξιόπιστα Κέντρα Επαγγελματικής Κατάρτισης, που θα μοιράζουν έναντι υψηλής αμοιβής σαν «μαρουλόφυλλα» τις πιστοποιήσεις για την αντικατάσταση της προϋπηρεσίας, δημιουργώντας υποτιθέμενους χειριστές μηχανημάτων χωρίς καμία απαιτούμενη ειδίκευση και εξειδίκευση. Αυτός που έχει λάβει την εν λόγω πιστοποίηση, δεν έχει αποκτήσει την απαραίτητη εμπειρία, ειδίκευση, εξειδίκευση και δεν έχει τα απαραίτητα υψηλά στάνταρ που απαιτεί η συγκεκριμένη εργασία.

Η συγκεκριμένη εργασία δεν μπορεί, να διδαχτεί και να αποκτηθεί ούτε σε αίθουσες, ούτε σε θρανία, ούτε σε πίνακες. Η εργασία μας και τα υψηλά στάνταρ ασφαλείας αποκτούνται καθημερινά στο χώρο εργασίας και της τριβής της σχέσης που υπάρχουν μεταξύ του βοηθού χειριστή με τον χειριστή αδειούχο επιβλέποντα.

Πρότασή μας μας είναι, να αποσυρθεί το άρθρο 75 του σχεδίου νόμου, που αφορά στο επάγγελμά μας και με πρωτοβουλία του Υπουργείου Ανάπτυξης να συσταθεί μια Ερευνητική Διαπραγματευτική Επιτροπή, που θα αποτελείται από τεχνικά καταρτισμένους ανθρώπους του Υπουργείου μαζί με τη συμβολή των 2 επιστημονικών φορέων των κοινωνικών των εταίρων ΣΕΒ και ΓΣΕΕ, ώστε να σχεδιάσουν το ασφαλές μέλλον της συγκεκριμένης, ιδιαίτερα πολύπλοκης εργασίας σε ένα μεικτό σχήμα προϋπηρεσίας, εμπειρίας, κατάρτισης και πιστοποίησης για την απόκτηση άδειας χειριστή Μηχανήματος Έργου.

Έχουμε αποστείλει στην Επιτροπή σας σχετικό υπόμνημα.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε πολύ. Όντως, το υπόμνημα είχε έρθει και έχει μοιραστεί στους συναδέλφους.

Θα προχωρήσουμε δίνοντας τον λόγο στον κ. Χρήστο Χουσιάδα. Παρακαλώ πολύ, έχετε τον λόγο για μία σύντομη παρέμβαση

**ΧΡΗΣΤΟΣ ΧΟΥΣΙΑΔΑΣ (Πρόεδρος του ΔΣ της Ελληνικής Επιτροπής Ατομικής Ενέργειας (ΕΕΑΕ)):** Ευχαριστώ, κ. Πρόεδρε. Ευχαριστούμε για την πρόσκληση και το βήμα που μας προσφέρετε.

Θα ξεκινήσω με δύο πολύ σύντομες κουβέντες για την ΕΕΑΕ, την Ελληνική Επιτροπή Ατομικής Ενέργειας, κι αυτό διότι υπάρχει ενίοτε η παρανόηση ότι πρόκειται για μια επιστημονική επιτροπή. Όμως, πρόκειται για τη Ρυθμιστική Αρχή της χώρας στο εξειδικευμένο πεδίο της ασφάλειας των ακτινοβολιών. Είμαστε, λοιπόν, ένας σχετικά μικρός οργανισμός 70 ατόμων, Νομικό Πρόσωπο Δημοσίου Δικαίου. Το προσωπικό μας, στη μεγάλη του πλειοψηφία, είναι προσωπικό άκρως εξειδικευμένο και υψηλών τυπικών προσόντων.

Γενικά όπου υπάρχει χρήση ακτινοβολίας, είμαστε παρόντες είτε για να προτείνουμε ή να εκδώσουμε εμείς οι ίδιοι - όπου μας εξουσιοδοτεί, βέβαια, ο νόμος - κανονισμούς είτε για να ελέγξουμε και να επιθεωρήσουμε αυτούς που λειτουργούν εγκαταστάσεις ή διενεργούν πρακτικές με χρήση ακτινοβολιών. Το αντικείμενό μας αφορά τόσο στις αποκαλούμενες ιοντίζουσες ακτινοβολίες, δηλαδή, εκλαϊκευμένα ό,τι είχε σχέση με ραδιενέργεια, όσο και τις τεχνητά παραγόμενες μη ιοντίζουσες ακτινοβολίες, δηλαδή, τα ηλεκτρομαγνητικά πεδία από τις εκπομπές π.χ. των κεραιών κινητής τηλεφωνίας, των ραδιοτηλεοπτικών σταθμών ή των γραμμών μεταφοράς της ηλεκτρικής ενέργειας. Σημειωτέων ότι το σύνολο των υπαγομένων στο ρυθμιστικό μας πεδίο είναι ευρύ, τόσο στο Δημόσιο όσο και στον Ιδιωτικό Τομέα.

Σε κάθε σύγχρονη κοινωνία, προφανώς και στη χώρα μας, και ανεξάρτητα από την ύπαρξη ή μη προγράμματος πυρηνικής ενέργειας, που δεν υπάρχει στη χώρα μας, οι εφαρμογές των ιοντιζουσών και μη ιοντιζουσών ακτινοβολιών και ραδιενεργών υλικών, είναι εκτεταμένες, στον τομέα της υγείας, της βιομηχανίας, της έρευνας, της εκπαίδευσης των τηλεπικοινωνιών κ.λπ.. Το αντικείμενό μας, λοιπόν, δεν αφορά μόνο ό,τι έχει σχέση με την ατομική ενέργεια, παρά το όνομά μας, το οποίο διατηρείται ως τέτοιο για ιστορικούς λόγους, με σεβασμό προς το σημαντικό ιστορικό βάρος που έχει, μια που ιδρύθηκε φορέας με το με το όνομα Ελληνική Επιτροπή Ατομικής Ενέργειας από το 1954.

Τώρα, στο υπό συζήτηση νομοσχέδιο, μας αφορούν τα άρθρα από 60 έως 68, δηλαδή τα άρθρα του Κεφαλαίου Γ΄, Β’ Μέρος. Σπεύδουμε να δηλώσουμε ότι οι υπ’ όψη διατάξεις αντανακλούν δικές μας προτάσεις. Συμμετείχαμε ουσιαστικότατα στη σύνταξή τους. Προφανώς, συμφωνούμε και εκφράζουμε την ικανοποίησή μας για τη νομοθετική πρωτοβουλία. Θα θέλαμε μάλιστα, παράλληλα, να ευχαριστήσουμε την πολιτικά προϊσταμένη αρχή για αυτή τη νομοθετική πρωτοβουλία, αλλά και για τη συνεργασία που είχαμε.

Οι διατάξεις των άρθρων 60 έως 68 τροποποιούν τον καταστατικό μας νόμο, δηλαδή το Κεφάλαιο Ε΄ του ν.4310/2014 και το συναφές άρθρο 90 του ίδιου νόμου. Προτείναμε αυτές τις τροποποιήσεις με γνώμονα, αφενός, την εμπειρία εφαρμογής του νόμου από το 2014 και, αφετέρου, τις συστάσεις των διεθνών αξιολογήσεων ομοτίμων, στις οποίες έχει

υποβληθεί τόσο η ΕΕΑΕ όσο και το Εθνικό Ρυθμιστικό Πλαίσιο. Παράλληλα, ενσωματώσαμε τις αλλαγές που απαιτούνται για να επιτευχθεί η αναγκαία συμβατότητα των διατάξεων του ν.4310/2014, με τις μεταγενέστερες ρυθμίσεις, στο πλαίσιο μεταφοράς στο Εθνικό Δίκαιο σειράς οδηγιών της EURATOM, των οποίων η μεταφορά ολοκληρώθηκε μετά το 2014, κυρίως των νέων κανονισμών ακτινοπροστασίας του 2018.

Κλείνοντας, θέλω να συνοψίσω την άποψή μας, λέγοντας ότι, με τις προτεινόμενες τροποποιήσεις, επέρχονται απλοποίησης και διασαφηνίσεις αρμοδιοτήτων, άρση επικαλύψεων και θεσμικός εκσυγχρονισμός του καταστατικού μας θεσμικού πλαισίου. Πιστεύουμε βάσιμα ότι όλα αυτά θα βελτιώσουν ουσιαστικά την αποτελεσματικότητα στη λειτουργία μας, ειδικότερα δε, την αποτελεσματικότητα στην άσκηση των ρυθμιστικών μας καθηκόντων.

Ευχαριστώ πολύ να το χρόνο και την προσοχή σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Παρασκευάς Φούντας.

**ΠΑΡΑΣΚΕΥΑΣ ΦΟΥΝΤΑΣ (Εκπρόσωπος του Πανελληνίου Συνδέσμου Εργοληπτών Επιχειρήσεων Εγγεγραμμένων σε Περιφερειακά Μητρώα)**: Κύριε Πρόεδρε, κύριε Υπουργέ, χαιρόμαστε που κληθήκαμε στη συζήτηση κάτι που θεωρούμε αναγκαίο για όλα τα σχέδια που αφορούν είτε εμάς, είτε και γενικότερα την οικονομία και την ανάπτυξη, μια και όλοι είμαστε μέτοχοι στην κυκλική οικονομία. Νομίζω πως στο συγκεκριμένο νομοσχέδιο, που έχει τίτλο «Επιχειρηματικά Πάρκα και λοιπές διατάξεις», εμείς κληθήκαμε για τις λοιπές διατάξεις και συγκεκριμένα άμεσα μας αφορά το άρθρο 75. Με κάλυψε σε αρκετά θέματα ο Πρόεδρος της Ομοσπονδίας χειριστών που μίλησε προηγουμένως.

Θέλω να σταθώ στο άρθρο 1, στο οποίο και εμείς είμαστε κάθετα αντίθετοι στο θέμα της απελευθέρωσης χειρισμού του μηχανήματος από εξειδικευμένο πιστοποιημένο χειριστή και να αφεθεί η δυνατότητα σε οποιονδήποτε ανειδίκευτο να χειρίζεται ένα Μηχάνημα Έργου, έστω αν αυτό είναι ένα «μικρό» Κλάρκ, που έχει ανυψωτική δύναμη 2,5 τόνους. Είναι ένα μηχάνημα πάρα πολύ επικίνδυνο. Όλοι γνωρίζουμε τα ατυχήματα που έχουν συμβεί και υποθέτω ότι και η Επιθεώρηση Εργασίας θα έχει επισημάνει, όπως και οι αρμόδιοι ελεγκτικοί μηχανισμοί, τα ατυχήματα αυτά.

Σε μια σύγχρονη εποχή που όλα αυτά τα μηχανήματα πλέον είναι καινούργια, έχουν μηχανισμούς τέτοιους που είναι απαραίτητη η εκπαίδευση, η κατάρτιση και η πιστοποίηση, σε μια εποχή που πλέον και τα πατίνια που κυκλοφορούν στους δρόμους θα χρειάζονται αδειοδότηση των χρηστών, είναι αδιανόητο και για μας, που πολλές από τις μικρές επιχειρήσεις έχουμε τέτοια Κλάρκ και πολλοί μικροί εργολήπτες τα χειρίζονται ακόμα και μόνοι τους, αλλά σε καμία περίπτωση χωρίς να υπάρχει κατάλληλη εκπαίδευση, κατάρτιση και εν τέλει η πιστοποίηση ως χειριστή.

Για τα υπόλοιπα θέματα που αφορούν την κατάρτιση εννοείται ότι εκ προοιμίου είμαστε υπέρ. Βέβαια θεωρούμε και εμείς ότι πρέπει να αποσυρθεί το συγκεκριμένο άρθρο, να γίνει διαβούλευση, μετά από τη συγκρότηση μιας αρμόδιας επιτροπής, γιατί υπάρχουν επιμέρους θέματα.

Πάντως θα σας πω ότι η γενική αρχή και του συνδέσμου μας είναι ότι είμαστε υπέρ της εκπαίδευσης, της κατάρτισης, που σε συνδυασμό βέβαια με την εμπειρία, θα έχουν έναν καλό χειριστή, έτσι ώστε να μην υπάρχουν πρωτίστως θέματα ασφαλείας, που είναι το «Α και το Ω» για εμάς. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε.

Τον λόγο έχει η κυρία Αίνη Μιχαηλίδου.

**ΑΙΝΗ ΜΙΧΑΗΛΙΔΟΥ (Πρόεδρος των Εγκατεστημένων Βιομηχανιών στη Βιομηχανική Περιοχή (ΒΙΠΕ) Σίνδου):** Θα ήθελα και εγώ να σας ευχαριστήσω για την πρόσκληση και την εδώ παρουσία μου.

Ως ΒΙΠΕ Σίνδου, όσον αφορά το παρόν νομοσχέδιο και ειδικότερα τα 2 πρώτα κομμάτια του, δεν έχουμε να πούμε τίποτα αρνητικό. Ίσα-ίσα χαιρόμαστε που επιτέλους προτρέχουμε σε αυτόν τον τόπο και δημιουργούμε ένα πλαίσιο πριν κάτι συμβεί.

Για το τρίτο, όμως, που αφορά τους εγκατεστημένους στις ΒΙΠΕ, έχουμε να πούμε πολλά. Έχουμε να πούμε πολλά όπως είπε και ο κ. Γιαννίτσης και ο κ. Μαντάς για το γεγονός ότι δεν προσκληθήκαμε, δεν είχαμε σχέση με το νομοσχέδιο, ενώ θα μπορούσαμε ίσως να έχουμε. Ναι, η ΒΙΠΕ Θεσσαλονίκης στη Σίνδο είναι η μεγαλύτερη ΒΙΠΕ στην Ελλάδα. Θα ήθελα να πω ότι η ΕΤΒΑ δεν έχει δείξει κανένα ενδιαφέρον, καμία διάθεση ενδιαφέροντος για αυτή την περιοχή, τα τελευταία πάρα πολλά χρόνια, κάτω από πολλές διοικήσεις. Μόλις καταφέραμε, πριν από μερικούς μήνες, να μας δίνεται μια σχετική ανάλυση ενός λογαριασμού. Δεν έχει το ελαφρυντικό του «προτέρου εντίμου βίου», για να του δώσει κανείς όλα αυτά τα δικαιώματα, τα οποία αυτό το νομοσχέδιο δίνει στον διαχειριστή. Δεν είναι και δίκαιο, αν το σκεφτείτε. Δεν είμαι σε θέση να το κρίνω νομικά και αυτό μπορεί να συμβεί αλλά δεν είναι αυτό, πρέπει τα πράγματα να έχουν μια αίσθηση δικαίου, όταν απευθύνεται σε αυτό το νούμερο των βιομηχανιών. Δεν μπορεί να αποφασίζει μόνος του κάποιος απέξω, ούτε για το τι χρειαζόμαστε την ώρα που τόσα χρόνια ξέρει αρκετά από αυτά που χρειαζόμαστε και δεν έκανε τίποτα, ούτε να μην υπάρχει ότι πρέπει αυτά να είναι με τις καλύτερες δυνατές τιμές.

Δεν είναι καλό γιατί ήδη στη Σίνδο έχουμε μια ομάδα εταιρειών, οι οποίες έχουν κάνει και μια ένωση και δεν πληρώνουν τα κοινόχρηστα. Εάν γίνει κάτι τέτοιο, πολύ περισσότεροι αντί να ενταχθούν στη δικιά μας ομάδα, που πληρώνουμε κοινόχρηστα και μαχόμαστε για τα δικαιώματα μας, θα ενταχθούν στην άλλη ομάδα και δεν θα πληρώνει κανείς κοινόχρηστα. Δεν νομίζω ότι αυτό είναι το ζητούμενο. Το ζητούμενο είναι να υπάρχει μια συνεργασία. Δεν μπορεί εμείς που έχουμε αγοράσει οικόπεδα -εγώ ήμουν στο σχολείο όταν αγοράστηκαν τα οικόπεδα στη ΒΙΠΕ από τον πατέρα μου- δεν μπορεί ξαφνικά να βρεθούμε χωρίς κανένα δικαίωμα. Προς Θεού, δηλαδή. Αυτό θα πρέπει να το σκεφτεί πάρα πολύ καλά το Υπουργείο. Κύριε Υπουργέ, σας παρακαλώ γι’ αυτό. Δεν μπορείτε να αφήνετε κάποιους να αρχίσουν να μάχονται, κάτι που ουσιαστικά είναι σωστό, να υπάρχει ένας διαχειριστής με αγαστή κρίση όμως, όχι με κρίση όπως θέλει αυτός ή ένα fund του εξωτερικού ή του εσωτερικού ή οτιδήποτε.

Δε θα ήθελα να δώσω παραδείγματα γι’ αυτό το πράγμα. Το μόνο που θα ήθελα να πω είναι ότι δε μπορείτε να δίνετε όλα τα δικαιώματα στη μία πλευρά και όλες τις υποχρεώσεις στην άλλη. Αυτό είναι από την φύση του απόλυτα άδικο.

Εγώ μονάχα αυτό είχα να σας πω. Είμαστε καλοί επιχειρηματίες και κάνουμε όλα όσα χρειάζεται και σας παρακαλώ εκ μέρους όλων των μελών μας μη μας αναγκάσετε να είμαστε εναντίον κάποιων διατάξεων, γιατί μας αδικούν. Θα θέλαμε να μη μας αδικεί τίποτα.

 Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Ο κ. Γεωργιάδης, έχει τον λόγο για μια παρέμβαση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Θα ήθελα να πω μόνο στην κ. Μιχαηλίδου, την οποία ιδιαιτέρως σέβομαι, ότι μας αδικεί. Εμείς δε διαλέγουμε μια πλευρά, εγώ είμαι Υπουργός όλων των Ελλήνων και θέλω να έχω Πάρκα.

Εάν κάποιες βιομηχανίες θέλουν να φτιάξουν ένα πάρκο με τον παρόντα νόμο, αυτόν που ψηφίζουμε τώρα, κάνουν μαζί ένα συνεταιρισμό, αγοράζουν τη γη, φτιάχνουν ένα Πάρκο και ταυτόχρονα είναι χρήστες και διαχειριστές.

Εάν η ερώτηση είναι, «είναι κακή η ΕΤΒΑ και δεν την εμπιστευόμαστε», αυτή η συζήτηση για μένα είναι λίγο αντιπαραγωγική. Αν δε σας αρέσει η ΕΤΒΑ, επαναλαμβάνω, κάντε δική σας εταιρεία και φτιάξτε το δικό σας πάρκο. Η συζήτηση στο ηθικό επίπεδο -και τώρα μιλάω ως επιχειρηματίας προς επιχειρηματία- αν είναι καλή ή κακή η ΕΤΒΑ είναι λίγο αδιέξοδη.

Πιο παραγωγικό θα ήταν το ερώτημα «γιατί η ΕΤΒΑ όλα αυτά τα χρόνια δεν έχει κάνει αυτά που χρειαζόμαστε;». Εκεί θα συμφωνήσω. Η ΕΤΒΑ δεν έχει κάνει αυτά που χρειαζόμαστε. Γιατί; Επειδή είναι ο κ. Ψαθάς κακός; Μα, είπατε ότι και επί προηγούμενων διοικήσεων δεν τα έκανε η ΕΤΒΑ. Άρα, δεν είναι ζήτημα Ψαθά.

Σ’ αυτό πήγαμε εμείς να δώσουμε μία απάντηση. Λέμε ότι κανένας διαχειριστής, καμία ΕΤΒΑ, είτε η ΕΤΒΑ η παρούσα είτε η ΕΤΒΑ του μέλλοντος, δεν πρόκειται να βάλει σοβαρά λεφτά στα Πάρκα αν τελικά για τα λεφτά της αποφασίζουν άλλοι. Όπως εσείς, στη δικιά σας βιομηχανία, δε θα φτιάξετε μια σοβαρή επένδυση αν π.χ. οι πελάτες σας ψηφίζουν για τον τρόπο διαχείρισης των χρημάτων σας.

Άρα, προσπαθούμε να συγκεράσουμε, να βρούμε μια ερμηνεία, μία εξήγηση -πέραν του ηθικού, ότι είναι κακιά η ΕΤΒΑ και δεν την εμπιστευόμαστε- γιατί αυτά που πρέπει, οφθαλμοφανώς, να γίνουν στα Πάρκα δε γίνονται.

 Αυτή είναι και η εξήγηση που έχουμε δώσει, τελικά. Ότι ο επενδυτής, ο όποιος επενδυτής, ΕΤΒΑ, Μιχαηλίδου, Σιμοπούλος, Κυριάκος Βελόπουλος, Εκδόσεις Γεωργιάδη, έχουν την ίδια νοοτροπία, θέλουν τα λεφτά να τα ελέγχουν οι ίδιοι. Άρα, αν δε δώσουμε στον κάθε διαχειριστή τον τρόπο να κερδίζει από τα Πάρκα, δε θα έχουμε διαχειριστή άλλον.

Εγώ, προσωπικά, ισχυρίζομαι ότι ο νόμος αυτός δεν είναι καθόλου υπέρ της ΕΤΒΑ, όπως πολλοί λένε, γιατί, τελικά, θα φέρει και άλλους διαχειριστές και η ΕΤΒΑ, που σήμερα, στην πράξη, είναι ολομόναχη, θα αποκτήσει τελικά και ανταγωνισμό, επειδή θα υπάρχουν σοβαρά κίνητρα να κερδίζει κάποιος.

Για να το κλείσω, κ. Πρόεδρε, για να με ακούσει και η κ. Μιχαηλίδου, που την ξεχωρίζω, γι’ αυτό και κάνω αυτήν την παρένθεση, θα σας πω και πως κατέληξα σε αυτό το νομοσχέδιο. Εγώ έκανα δύο φορές απόπειρα να βρω σοβαρό επενδυτή, με fund από το εξωτερικό, για την ΕΤΒΑ, διότι ήθελα να δω πως θα φτιάξουμε μία ΕΤΒΑ που θα φτιάξει Επιχειρηματικά Πάρκα που θα είναι σπουδαία και όχι αυτά που βλέπουμε σήμερα, που είναι σκιές. Και στις δύο περιπτώσεις, όταν τους πρωτοείπαμε ότι υπάρχει αυτή η εταιρεία και θα μπορούσε να βρεθεί κάποιος επενδυτής και να μπει κ.τ.λ., η αρχική υποδοχή ήταν ενθουσιώδης. Όταν πήραν το νομικό πλαίσιο και κατάλαβαν τι είναι αυτό που θα αγόραζαν, δε μας σήκωναν το τηλέφωνο.

Άρα, πρέπει να καταλάβουμε ότι εδώ δεν είναι ζήτημα ΕΤΒΑ, Ψαθά, Πειραιώς ή Γεωργιάδη. Εδώ έχουμε ένα δομικό σφάλμα, θέλουμε έναν διαχειριστή που θα βάζει λεφτά αλλά δε θα βγάζει λεφτά. Ο επενδυτής που βάζει λεφτά χωρίς να βγάζει λεφτά, σας διαβεβαιώ, δεν υπάρχει.

Κατά τα άλλα, όποιος θέλει να κάνει Επιχειρηματικό Πάρκο δικό του –μιας και ούτε την αγορά κλείνουμε ούτε στην ΕΤΒΑ τα δίνουμε μόνο, ούτε τίποτα- θα μπορεί να κάνει δικό του Πάρκο και να το φτιάξει όπως θέλει.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σε αυτό το σημείο να ενημερώσω πως ο Σύλλογος Ελλήνων Πολεοδόμων και Χωροτακτών έχει στείλει υπόμνημα το οποίο και έχει διανεμηθεί στους Βουλευτές.

 Συνεχίζουμε, δίνοντας τον λόγο στον κ. Διαμαντίδη.

**ΣΥΜΕΩΝ ΔΙΑΜΑΝΤΙΔΗΣ (Πρόεδρος του ΔΣ του Συνδέσμου Εξαγωγέων Βορείου Ελλάδος (ΣΕΒΕ)):** Ευχαριστώ, κ. Πρόεδρε. Είμαστε ο Σύνδεσμος Εξαγωγέων Ελλάδος, ξεκινήσαμε σαν Βορείου Ελλάδος και τώρα είμαστε Ελλάδος, γιατί έχουμε μέλη σε όλη την Ελλάδα.

Δεν θα αναφερθώ στο νομοσχέδιο το οποίο είναι θετικότατο και αντιμετωπίζει πάρα πολλά διαχρονικά προβλήματα για τις επιχειρήσεις που θέλουν να επενδύσουν. Θα μιλήσω για ένα ειδικό θέμα. Τα προηγούμενα 11 χρόνια, όπως έχουμε δει, είχαμε μόλις 5 Επιχειρηματικά Πάρκα, οπότε αυτό έπρεπε να λυθεί και πρέπει να γίνει αυτό το νομοσχέδιο για να μπορούν να γίνουν πολλά Επιχειρηματικά Πάρκα, δηλαδή, αυτό που χρειάζεται όλη η Ελλάδα. Δεν είναι εφικτό για εμάς που, για παράδειγμα, ενώ βρισκόμαστε στη Μηχανιώνα να κάνουμε την επιχείρησή μας στη ΒΙΠΕ Σίνδου που απέχει 40-50 χιλιόμετρα, φτιάχνοντας δίκτυα όπου οι εργάτες και οι εργαζόμενοι είναι από την κωμόπολη που ζω. Δεν μπορεί να μετακινούνται καθημερινά 120 εργαζόμενοι πηγαίνοντας στη ΒΙΠΕ Σίνδου για να παράξουν. Πρέπει να γίνουν πολλά Πάρκα που να βρίσκονται στις περιοχές όπου υπάρχουν και οι εργαζόμενοι, και μάλιστα εξειδικευμένοι εργαζόμενοι.

Ειδικότερα, το πρώτο και σημαντικότερο εμπόδιο που συναντάται για την ανάπτυξη ενός Επιχειρηματικού Πάρκου είναι η διασφάλιση της έκτασης, επί της οποίας σχεδιάζεται να αναπτυχθεί. Η διασφάλιση της έκτασης αποτελεί μια σύνθετη και επίπονη διαδικασία, καθώς το διάστημα μέχρι την ολοκλήρωσή της είναι μακρύ. Είναι συχνή η γνωστοποίηση της σκοπούμενης επένδυσης στους ιδιοκτήτες γης. Με τη γνωστοποίηση της άνω πληροφορίας έχει διαπιστωθεί ότι ανακύπτουν κατά περίπτωση και φαινόμενα κερδοσκοπίας, ακόμα και σε περιπτώσεις όπου δεν υπάρχει η πρόθεση μεταβίβασης της κυριότητας εκτάσεων ή συμμετοχής τους στην ανάπτυξη του επιχειρηματικού πάρκου. Η ύπαρξη περιπτώσεων όπως οι προαναφερθείσες, εντός των εκτάσεων ενός επιχειρηματικού πάρκου ως ανάπτυξη μπορεί να έχει και ως αποτέλεσμα τη σημαντική αύξηση του οικονομικού κόστους επένδυσης προτού καν ξεκινήσει η υλοποίηση της ή ακόμη και τη ματαίωση του έργου σε περίπτωση που δε διασφαλιστεί το απαιτούμενο ποσοστό.

Λαμβάνοντας υπόψη όσα αναφέρθηκαν ανωτέρω και με δεδομένο ότι τα Επιχειρηματικά Πάρκα αποτελούν έργα δημόσιας ωφέλειας, ενώ ταυτόχρονα τα Επιχειρηματικά Πάρκα που έχουν έκταση μεγαλύτερη των 500 στρεμμάτων αποτελούν επί της ουσίας έργα εθνικής σημασίας για την οικονομία και την ενίσχυση της επιχειρηματικότητας, προτείνεται να εισαχθεί ο όρος «Επιχειρηματικό Πάρκο Εθνικής Σημασίας» στο άρθρο 4 του σχεδίου νόμου με προσθήκη παραγράφου 3, ως εξής, «οι τύποι

Επιχειρηματικού Πάρκου της παραγράφου 1 δύναται να χαρακτηρίζονται και ως «εθνικής σημασίας», εφόσον σύμφωνα με το επιχειρηματικό σχέδιο πρόκειται να αναπτυχθούν σε έκταση μεγαλύτερο των 500 στρεμμάτων».

Για αυτές τις περιπτώσεις, και με σκοπό την επίλυση των ζητημάτων διασφάλισης της έκτασης, προτείνεται επιπλέον η προσθήκη διάταξης που να προβλέπει τα παρακάτω. Στο άρθρο 8 του σχεδίου νόμου, παράγραφος 3, η προσθήκη εδαφίου γ, «σε περιπτώσεις Επιχειρηματικών Πάρκων που χαρακτηρίζονται ως εθνικής σημασίας σύμφωνα με την παράγραφο 3, του άρθρου 4, για την ανάπτυξη των οποίων η ΕΑΔΕΠ έχει διασφαλίσει τουλάχιστον το 51%-52% της συνολικής έκτασής τους δύναται για την υλοποίηση για την υπόλοιπη έκταση να εφαρμοστεί η διαδικασία των αναγκαστικών απαλλοτριώσεων υπερ και με δαπάνες της ΕΑΔΕΠ, σύμφωνα με τις διατάξεις της παραγράφου 1, του άρθρου 7α, του Κώδικα Αναγκαστικών Απαλλοτριώσεων για την εκτέλεση έργων γενικότερης σημασίας για την οικονομία της χώρας».

Με τον τρόπο αυτό θα αντιμετωπιστεί ένα μεγάλο ζήτημα που αποτελεί τροχοπέδη για την ανάπτυξη Επιχειρηματικών Πάρκων δίνοντας μια ώθηση στην αξιοποίηση του εργαλείου αυτού και απαγκιστρώνοντας επενδυτικά σχέδια εθνικής σημασίας που έχουν κολλήσει στο στάδιο της διασφάλισης της έκτασης του πάρκου.

Όσον αφορά στο άρθρο 12 «Θέματα κυριότητας χώρων και υποδομών» στην παράγραφο 1, σε συνδυασμό με τα οριζόμενα στην δεύτερη πρόταση της παραγράφου 2δ του άρθρου 11 -και δεδομένου ότι δεν υπάρχει πλέον η αναφορά «κοινωφελείς χώροι και κοινόχρηστες εκτάσεις» που προκύπτουν από εισφορά σε γη- θα πρέπει να διευκρινιστεί υπό ποιες προϋποθέσεις και με ποια διαδικασία γίνεται η μεταβίβαση στην ΕΑΔΕΠ των υφιστάμενων κοινωφελών και κοινοχρήστων χώρων που δεν ανήκουν στην κυριότητα της.

Τελειώνοντας θέλω να κάνω μια γενική παρατήρηση. Διαβάζουμε πως οι διατάξεις του νομοσχεδίου θα εξειδικευτούν με την έκδοση 19 ΚΥΑ, όπως αναφέρεται στο άρθρο 46. Επειδή στην ελληνική πραγματικότητα η έκδοση Υπουργικών Αποφάσεων μπορεί να αργήσει αρκετές φορές και για πολλά χρόνια, θα πρέπει να γίνει μια επισήμανση ότι, σε κάθε μία από τις Υπουργικές Αποφάσεις που αναφέρονται στο άρθρο 46 πρέπει να συμπληρωθεί το σχετικό χρονικό διάστημα εντός του οποίου αυτή θα εκδοθεί.

Τέλος, θα πρέπει, αφού θα γίνουν πολλά Επιχειρηματικά Πάρκα και υπάρχουν πολλοί άνεργοι και επιχειρήσεις που θα έχουν πολλούς εργαζομένους, ίσως είναι αναγκαίο να προβλέψουμε τη δημιουργία εντός των Επιχειρηματικών Πάρκων που θα δημιουργηθούν -ή έστω στα μεγάλα- σχολής η οποία θα εκπαιδεύει τους ανέργους της περιοχής σύμφωνα με τις ανάγκες των Επιχειρηματικών Πάρκων και σε αυτό να συμμετέχουν και οι επιχειρήσεις. Έτσι θα λύσουμε το πρόβλημα του ότι, ενώ υπάρχει 12% ανεργία οι επιχειρήσεις δεν μπορούν να βρουν εργαζόμενους. Μάλιστα και για το θέμα των χειριστών Κλάρκ θα μπορούσε να γίνει και εκεί ένα ΚΕΚ με την εκπαίδευσή τους πάνω από το όριο των 4 ετών που αναφέρεται στο νομοσχέδιο.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε. Τον λόγο έχει ο κ. Δημήτριος Λειβαδάρος,.

 **ΔΗΜΗΤΡΙΟΣ ΛΕΙΒΑΔΑΡΟΣ (Πρόεδρος του Συνδέσμου Εγκατεστημένων Επιχειρήσεων στη Βιομηχανική Περιοχή Πατρών, ΣΕΒΙΠΑ):** Πρώτα απ’ όλα θα ήθελα να ευχαριστήσω για την πρόσκληση και εσάς και τον κ. Υπουργό.

Χαιρετίζουμε την προσπάθεια για τη δημιουργία νέων Επιχειρηματικών Πάρκων με

Κάποιες, όχι ενστάσεις, αλλά ακούγοντας όλους του προλαλήσαντες που είναι πιο ειδικοί σ΄ αυτό βλέπουμε ότι θα έπρεπε να επανεξεταστεί το θέμα λίγο καλύτερα. Εμάς βέβαια μας ενδιαφέρει το θέμα των υφιστάμενων ΒΙΠΕ και των ανθρώπων που βρίσκονται μέσα σε αυτές και τι θα γίνει όταν αυτές οι ΒΙΠΕ ενταχθούν στον καινούργιο νόμο.

 Εμείς, έχουμε ορισμένα θέματα πάνω σε συγκεκριμένα άρθρα που θα σας αναφέρω. Στο άρθρο 27, εκεί που συζητάμε για την αλλαγή του διαχειριστή και πως μπορεί η εταιρεία, η ΕΑΔΕΠ, κάλλιστα να μεταβιβάσει τη διαχείριση σε κάποια άλλη εταιρεία. Θα ζητούσαμε, εάν γίνει κάτι τέτοιο, να μπορούν να ισχύουν οι ίδιες χρεώσεις και οι ίδιες υποχρεώσεις με τον προηγούμενο διαχειριστή. Καταλαβαίνετε ότι στο «σήμερα το έχω εγώ, αύριο το παίρνει κάποιος άλλος», αν δεν υπάρχει μια τέτοια δέσμευση κάλλιστα οι τιμές θα μπορούν να υπερδιπλασιαστούν στα κοινόχρηστα. Συμφωνώ με τον κ. Ψαθά της ΕΣΕΠΠΑ ότι είναι ίσως φθηνά τα κοινόχρηστα μας αλλά σε μια τέτοια αλλαγή κανένας δεν ξέρει πού θα μπορούσαν να φτάσουν.

Επίσης στο άρθρο 32, παράγραφος 4 στο οποίο γίνεται λόγος για τον έλεγχο των ΒΙΠΕ και αναφέρει για 3μέλη Επιτροπές Ελέγχου, θα ζητούσαμε να έμπαινε και 4ο μέλος και να είναι ένας από τους εγκατεστημένους.

Επίσης, κάτι που το θεωρούμε πάρα πολύ βασικό, γιατί είναι ίσως ο μόνος τρόπος να μπορέσουμε και εμείς να ελέγξουμε κάτι, είναι στο άρθρο 48 και στις καταργούμενες διατάξεις. Θέλουμε να παραμείνει η παράγραφος 3 του άρθρου 59 του ν.3982/11 η οποία δίνει το δικαίωμα στο 20% να μπορεί και αυτό να εκφέρει απόψεις πάνω στο θέμα της διαχείρισης της ΒΙΠΕ.

Επίσης, υπάρχει το άρθρο 47 το οποίο αναφέρεται στην αλλαγή κατηγοριοποίησης. Έχουμε εδώ έναν ενδοιασμό και θα σας τον πω από προσωπική εμπειρία. Οι δικές μας άδειες είναι Α2 κατηγορία και είμαστε σε μια βιομηχανική, πιστεύω, Α2 εδώ στην Πάτρα. Εάν θέλουμε να μεγαλώσουμε τη δυναμικότητά μας, αν θέλουμε να αλλάξουμε κατηγορία και να πάμε στην Α1 κατηγορία. Τί γίνεται σ΄ αυτή την περίπτωση; Είναι πράγματα τα οποία προκύπτουν μέσα από αυτά που διαβάζουμε. Θα ζητούσαμε λοιπόν να υπάρχει για τις υφιστάμενες ΒΙΠΕ και τους ήδη εγκατεστημένους μια μεγαλύτερη μεταβατική περίοδος από τα 5 χρόνια, αυτά που λέμε, και να παραμείνει ακόμα το δικαίωμα της αυτοδιαχείρισης.

 Επίσης, θέλαμε να προσθέσουμε το ότι εμείς έχουμε αγοράσει οικόπεδα με τελείως διαφορετικούς όρους, με τελείως διαφορετικούς νόμους και με τελείως διαφορετικές υποχρεώσεις και θέλουμε όλα αυτά να γίνουν σεβαστά γιατί σε εμάς εργάζεται κόσμος. Αγαπάμε τη βιομηχανική, προσπαθούμε να έχουμε τις καλύτερες σχέσεις και με τον φορέα διαχείρισης γιατί εμείς ζούμε εδώ και ζούμε 18 και 20 ώρες το 24ωρο. Θα θέλαμε λοιπόν όλα αυτά να ακουστούν.

Δεν θα ήθελα να σας κουράσω με κάτι άλλο. Και οι προλαλήσαντες και ο κ. Μαντάς νομίζω ότι έχουν καλύψει το μεγαλύτερο κομμάτι αυτών των πραγμάτων.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε.

Τον λόγο έχει η κυρία Ιωάννα Κιντά.

**ΙΩΑΝΝΑ ΚΙΝΤΑ (Πρόεδρος της Α΄ Βιομηχανικής Περιοχής Βόλου):** Αξιότιμε κ. Υπουργέ, κ.κ. Βουλευτές και κ. Πρόεδρε, να σας ευχαριστήσω θερμά για την πρόσκληση. Να σας συστηθώ. Είμαι η Πρόεδρος του Φορέα Διοίκησης και Διαχείρισης της Α’ ΒΙΠΕ Βόλου. Θέλω να ξεκινήσω κάνοντας μια μικρή παρουσίαση της ΒΙΠΕ και έχω λόγο γι’ αυτό τον οποίο

θα το καταλάβετε απ’ όλα αυτά τα οποία συζητήθηκαν μέχρι τώρα. Η Α’ ΒΙΠΕ Βόλου ιδρύθηκε το 1966, αποτελεί πρώτης γενιάς Επιχειρηματικό Πάρκο και είναι η δεύτερη παλαιότερη ΒΙΠΕ της χώρας. Εκτείνεται σε μια έκταση περίπου στα 2.700 στρέμματα και δραστηριοποιούνται σήμερα πάνω από 90 επιχειρήσεις από διάφορους κλάδους.

Η δική μας ΒΙΠΕ, είναι ένα από τα τρία αυτοδιαχειριζόμενα πάρκα μαζί με αυτά του Σχιστού και του Κιλκίς. Το 2010, οι ίδιες εγκατεστημένες επιχειρήσεις, συστήσαμε έναν φορέα ο οποίος μετά από επίπονες γραφειοκρατικές διαδικασίες ανέλαβε, το 2016, τη διοίκηση και διαχείριση της Α’ ΒΙΠΕ Βόλου, αντικαθιστώντας τον προηγούμενο διαχειριστή. Παραλάβαμε μια Βιομηχανική Περιοχή με πάρα πολλά προβλήματα, απαρχαιωμένες και εγκαταλειμμένες υποδομές, χαμηλής ποιότητας προσφερόμενες υπηρεσίες, υψηλές χρεώσεις μη ανταποδοτικές προς τις υπηρεσίες, ανείσπρακτα για χρόνια κοινόχρηστα.

Ξέρετε, σε αυτούς τους χώρους οι υπηρεσίες είναι ανταποδοτικού χαρακτήρα, δηλαδή, όταν προσφέρεις μηδέν εισπράττεις και ισόποσα. Αυτός ήταν και ο λόγος που εμείς προχωρήσαμε σε αυτό το εγχείρημα και θελήσαμε να φροντίσουμε «τα του οίκου μας». Ποιοι είμαστε εμείς, λοιπόν. Μέτοχοι της ΑΕ την οποία ιδρύσαμε, είναι οι ίδιες οι εγκατεστημένες επιχειρήσεις, νομικά ή ατομικά πρόσωπα και το ΔΣ της εταιρίας, απαρτίζεται από τους ίδιους επιχειρηματίες- όπως είμαι κι εγώ- και από στελέχη ή από στελέχη αυτών.

Είμαστε λοιπόν αυτοί που αποφασίζουμε για μας. Είναι λογικό αυτό, γιατί εμείς είμαστε αυτοί που μένουμε εδώ, εμείς είμαστε αυτοί που γνωρίζουμε καλύτερα από όλους τις ανάγκες της βιομηχανικής περιοχής κι εμείς είμαστε αυτοί οι οποίοι πληρώνουμε. Ήμασταν λοιπόν της άποψης ότι ο κατασκευαστής της πολυκατοικίας, δεν πρέπει να είναι και ο διαχειριστής. Όλη αυτή την εικόνα της εγκατάλειψης που παραλάβαμε, έχουμε καταφέρει να την αναστρέψουμε σε ένα μικρό χρονικό διάστημα και αυτό αποτυπώνεται και στο γεγονός ότι η εισπραξιμότητα του προηγούμενου διαχειριστή ήταν πολύ χαμηλή και τώρα πλέον έχουμε καταφέρει να αγγίζει το 100%. Τι σημαίνει αυτό; Παροχή υψηλών υπηρεσιών από τον φορέα μας και καθολική αποδοχή απ’ όλες τις εγκατεστημένες επιχειρήσεις.

Τι κάναμε; Μια ενδεικτική εικόνα από κάποιες μικρές παρεμβάσεις, είανι ότι πραγματοποιήθηκε ο ευπρεπισμός των κοινόχρηστων χώρων, καθαρίστηκαν αντιπλημμυρικά φρεάτια, ελήφθησαν μέτρα για την ασφάλεια της περιοχής με τοποθέτηση καμερών, το κλείσιμο παράνομων εσόδων και την παροχή επαγγελματικής φύλαξης από σχετική εταιρεία. Βελτιώσαμε την κατάσταση του εξαθλιωμένου οδοστρώματος, αφαιρέθηκαν επικίνδυνοι ιστοί φωτισμού, εγκαταστήσαμε νέα φωτιστικά, αντικαταστήσαμε πινακίδες σήμανσης στο οδικό δίκτυο, διευκολύναμε τη σύνδεση των επιχειρήσεων με το διαδίκτυο με τη χρήση των οπτικών ινών, μόλις πριν από 1 χρόνο συνυπογράψαμε με τον ΟΣΕ, την ΕΤΒΑ και την ΕΡΓΟΣΕ, την παραχώρηση οικοπέδων περιμετρικά της ΒΙΠΕ με σκοπό να αναβαθμιστεί η υφιστάμενη σιδηροδρομική γραμμή, προσβλέποντας τόσο στο άμεσο γενικό καλό όσο και στη μελλοντική προοπτική διασύνδεσή της ΒΙΠΕ με το λιμάνι. Ήδη εκπονήθηκε η σχετική μελέτη.

Από τα τελευταία μας επιτεύγματα, ήταν η ανάληψη από τον φορέα μας των υπηρεσιών καθαριότητας και αποκομιδής. Πλέον, προσφέρουν στις επιχειρήσεις υψηλής ποιότητας υπηρεσίες με πολύ μικρότερο αναλογικό κόστος. Θέλω εδώ να σημειώσω ότι, αυτή η δυνατότητα που παρέχεται στους φορείς διαχείρισης μέσω της διάταξης του νόμου, είναι ιδιαίτερα σημαντική και μάλιστα να τονίσω ότι στο παρόν νομοσχέδιο βελτιώνεται κιόλας. Μπορεί όλα αυτά τα οποία να σας ανέφερα να ακούγονται αυτονόητα αλλά εμείς εδώ στην Α’ ΒΙΠΕ δεν τα είχαμε ως δεδομένα, και προχωράμε πλέον ένα βήμα παρακάτω.

 Την προηγούμενη εβδομάδα αναρτήθηκε πρόσκληση για υποβολή προτάσεων στο πλαίσιο του Ταμείου Ανάκαμψης για το πρόγραμμα Νέα Βιομηχανικά Πάρκα, το οποίο περιλαμβάνει και την αναβάθμιση των υφιστάμενων. Ευχαριστούμε θερμά για αυτό το Υπουργείο Ανάπτυξης, τη Γενική Γραμματεία και τους συνεργάτες, καθώς δίνεται η δυνατότητα να συνεχίσουμε τον αναπτυξιακό μας σχεδιασμό και να υποβάλουμε πρόταση για κατασκευή νέου δικτύου οδοφωτισμού σε συνδυασμό με φωτοβολταϊκό σταθμό αυτοπαραγωγής. Έχω να σας πω ότι εδώ και πάρα πολλά χρόνια η ΒΙΠΕ μας είναι στα σκοτάδια. Έτσι, λοιπόν, με βάση τη μέχρι τώρα λειτουργία του φορέα μας από τον Απρίλιο του 2016, υποστηρίζουμε σθεναρά ότι το μοντέλο της αυτοδιαχείρισης λειτουργεί αποτελεσματικά και προς όφελος των εγκατεστημένων επιχειρήσεων και για τον λόγο αυτό θεωρούμε ότι η θεσμός της αυτοδιαχείρισης θα πρέπει και να υποστηριχθεί αλλά και να ενισχυθεί. Τώρα υπεισέρχομαι στο θέμα που αφορά στην κυριότητα των χώρων και θέλω να επισημάνω τα εξής.

Πρώτον, η Α’ ΒΙΠΕ δημιουργήθηκε από αναγκαστικές απαλλοτριώσεις Ελλήνων πολιτών, δηλαδή οι χώροι αυτοί πληρώθηκαν με χρήματα των Ελλήνων φορολογουμένων. Οι αναγκαστικές απαλλοτριώσεις έγιναν με μόνο σκοπό τη βιομηχανική ανάπτυξη της περιοχής. Όσοι, λοιπόν, επιχειρηματίες προέβησαν στην αγορά των οικοπέδων, επένδυσαν σε αυτά και φυσικά απέβλεψαν και στην ύπαρξη κοινόχρηστων και κοινωφελών χώρων και υποδομών. Αυτός άλλωστε είναι και ο λόγος που κατέβαλαν και αυξημένο τίμημα, άρα πλήρωσαν και για τις κοινόχρηστες και κοινωφελείς υποδομές. Άρα, οι κοινόχρηστες και κοινωφελείς υποδομές αποτελούν περιουσιακό στοιχείο των εγκατεστημένων επιχειρήσεων. Δεν χρειάζεται βέβαια να αναφέρω ότι οι υποδομές μας, που δημιουργήθηκαν πριν πολλά χρόνια, σχεδόν 50, έχουν αποσβεσθεί προ πολλού.

Δεύτερον, υφιστάμενο ΥΜΕΔ, στους οποίους ανήκει και η πρώτη βιομηχανική περιοχή, πολεοδομήθηκαν με όσες εκτάσεις κοινόχρηστων και κοινωφελών κρίθηκαν απαραίτητες από την οικεία πολεοδομική μελέτη. Οποιαδήποτε μείωση θα προκαλούσε επιδείνωση του υφιστάμενου φυσικού και οικιστικού περιβάλλοντος. Στη δική μας περίπτωση, στην Α’ ΒΙΠΕ, επιχειρήθηκε τροποποίηση του ρυμοτομικού σχεδίου χωρίς τη συναίνεσή μας, με μετατροπή 90 στρεμμάτων πρασίνου σε βιομηχανικά οικόπεδα με μόνο στόχο από τον προηγούμενο διαχειριστή στη δημιουργία εσόδων σε βάρος της περιουσίας των εγκατεστημένων επιχειρήσεων. Έχουμε προσφύγει για αυτό στη δικαιοσύνη και αναμένουμε και την παρέμβαση της πολιτείας. Όπως ανέφερα η αξία των χώρων αυτών, κοινόχρηστων και κοινωφελών υποδομών, έχει συνυπολογιστεί στο τίμημα αγοράς των βιομηχανικών οικοπέδων εκ μέρους των εγκατεστημένων επιχειρήσεων και άρα ο χώρος αυτός ανήκει στις εγκατεστημένες επιχειρήσεις. Δεν γίνεται να θέλεις να πουλήσεις κάτι το οποίο ήδη το έχεις πουλήσει.

Για τους παραπάνω λόγους θα πρέπει να διευκρινισθεί ότι το άρθρο 11 παράγραφος 2δ’, το οποίο αναφέρεται στο ελάχιστο ποσοστό 25% κοινόχρηστων και κοινωφελών χώρων θα αφορά μόνο νέα Επιχειρηματικά Πάρκα, που εγκρίνονται με τις διατάξεις του νόμου αυτού ώστε να μην υπάρχει οποιαδήποτε παρερμηνεία.

Στο άρθρο 12, που αφορά την κυριότητα των χώρων, να υπάρξει διάκριση μεταξύ υφιστάμενων και νέων Πάρκων.

Τελειώνω, λέγοντας ότι το νομοσχέδιο είναι στη σωστή κατεύθυνση. Έχουμε καταθέσει λεπτομερή σχόλιά μας κατ’ άρθρο και παραμένουμε στη διάθεσή σας για οτιδήποτε άλλο.

 Σας ευχαριστώ.

 **ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Ευχαριστούμε και εμείς την κυρία Κιντά και συνεχίζουμε με τον κ. Εμμανουήλ Χατήρα.

**ΕΜΜΑΝΟΥΗΛ ΧΑΤΗΡΑΣ(Γενικός Γραμματέας του Συνδέσμου Επιχειρήσεων Φαρμακευτικής Κάνναβης):** Κύριε Πρόεδρε,σας ευχαριστώ πολύ. Καλησπέρα σας. Εκ μέρους του Συνδέσμου Επιχειρήσεων Φαρμακευτικής Κάνναβης σας ευχαριστούμε για την πρόσκληση σε αυτή τη διαβούλευση.

Ο Σύνδεσμος Επιχειρήσεων Φαρμακευτικής Κάνναβης δημιουργήθηκε από τη συμμετοχή 22 εταιρειών με στόχο να συμπράξει στον σχεδιασμό και την υλοποίηση του βέλτιστου για τον κλάδο της φαρμακευτικής κάνναβης νομοθετικού και επιχειρηματικού πλαισίου, με γνώμονα την ανταγωνιστικότητα της χώρας στον τομέα αυτό αλλά και για να ενισχύσει τις προσπάθειες στην ενημέρωση των εμπλεκόμενων φορέων για τη χρήση και τις ωφέλειες της φαρμακευτικής κάνναβης. Θα θέλαμε πρώτα από όλα να χαιρετίσουμε τις προσπάθειες του Υπουργού Ανάπτυξης και Επενδύσεων, κ. Άδωνι Γεωργιάδη, του Αναπληρωτή Υπουργού Ανάπτυξης και Επενδύσεων, κ. Νίκου Παπαθανάση, καθώς και το επιτελείο τους, για τον εντατικό και γόνιμο διάλογο που είχαν με τους εκπροσώπους μας όλο το προηγούμενο διάστημα. Θα θέλαμε επίσης να ευχαριστήσουμε τα στελέχη της Γενικής Γραμματείας Βιομηχανίας για τη συνεργασία τους μέχρι σήμερα.

Ο δυτικός κόσμος, πλέον, με το έναυσμα του Καναδά και των Ηνωμένων πολιτειών και Ευρωπαϊκών χωρών όπως η Γερμανία, αλλά και με την επιστημονική συμπαράσταση του ΠΟΥ, ανοίγει τον δρόμο έτσι ώστε η φαρμακευτική κάνναβη να γίνει ευρέως και με τον ασφαλέστερο τρόπο διαθέσιμη στους ασθενείς, που είναι -και πρέπει να παραμείνουν- ο κεντρικός άξονας κάθε μεταρρύθμισης.

 Βλέπουμε πλέον τον Πρόεδρο των ΗΠΑ, να παίρνει σαφή και δημόσια θέση υπέρ της κάνναβης, προτρέποντας τα Υπουργεία Δικαιοσύνης και Υγείας να αναθεωρήσουν το πώς κατηγοριοποιούν την κάνναβη στην ομοσπονδιακή νομοθεσία. Ταυτόχρονα, βλέπουμε μια συντονισμένη προσπάθεια και αυτό είναι πολύ σημαντικό από τον Ευρωπαϊκό Οργανισμό Φαρμάκων, με την έκδοση σχεδίου της πρώτης κοινής ευρωπαϊκής μονογραφίας για την κάνναβη. Είναι λοιπόν γεγονός ότι οι εξελίξεις τρέχουν παγκοσμίως. Η Ελλάδα δεν πρέπει να επαναπαύεται και θα πρέπει διαρκώς να εναρμονίζεται και ιδεατά αυτό που όλοι θέλουμε είναι να βρίσκεται προ των διεθνών εξελίξεων.

 Τα βήματα που έχουν γίνει μέχρι σήμερα είναι αξιόλογα και δημιουργούν τις αναγκαίες συνθήκες ώστε η Ελλάδα να παραμείνει ανταγωνιστική στην παραγωγή και διάθεση προϊόντων φαρμακευτικής κάνναβης. Αλλά η προσπάθεια πρέπει να ενταθεί με επιθετικό ρυθμό έτσι ώστε να μπορέσει η χώρα μας να εξελιχθεί σε μία από τις σημαντικότερες εξαγωγικές δυνάμεις της ΕΕ, και όχι μόνο.

 Επί του παρόντος σχεδίου νόμου, συνολικά πιστεύουμε ότι ανταποκρίνεται στις ανάγκες της ελληνικής βιομηχανίας της φαρμακευτικής κάνναβης και μας εντάσσει με ασφάλεια στην ευρωπαϊκή αλλά και παγκόσμια αγορά. Ταυτόχρονα, όμως θεωρούμε ότι μπορούν να ενσωματωθούν βελτιωτικές ρυθμίσεις, που θα θέσουν τη χώρα μας ανταγωνιστικότερη από άλλες χώρες της Ευρώπης με στόχο τις καλύτερες προοπτικές ανάπτυξης.

 Συγκεκριμένα στο άρθρο 51, «Άδεια παραγωγής αποκλειστικά για εξαγωγή τελικών προϊόντων φαρμακευτικής κάνναβης με τη μορφή του ξηρού ανθού - Τροποποίηση του άρθρου 2ΙΒ του ν.4139/2013» όπου αυξάνεται το όριο των γραμμαρίων του πρώτου εδαφίου της παραγράφου 1 αναφορικά για τα προϊόντα φαρμακευτικής κάνναβης με τη μορφή του ξηρού ανθού σε 50 γραμμάρια, ανεξάρτητα στη χώρα εισαγωγής που προορίζονται να χρησιμοποιηθούν ως τελικό ή ενδιάμεσο προϊόν ή πρώτη ύλη. Ενώ ως σύνδεσμος χαιρετίζουμε αυτή την τροποποίηση ως σωστή αναφορικά με το τελικό προϊόν ταυτόχρονα, είμαστε κάθετοι και το έχουμε ξαναπεί ότι συνεχίζει να αποτελεί εμπόδιο ιδιαίτερα αν το προϊόν προορίζεται ως πρώτη ύλη, καθώς αυξάνεται υπέρμετρα το κόστος παραγωγής και διάθεσης του προϊόντος, με αποτέλεσμα το προϊόν να μην εισέρχεται ανταγωνιστικά στην παγκόσμια αγορά. Αρκεί μόνο να αναλογιστούμε ότι στο εξωτερικό, συμπεριλαμβανομένων χωρών της ΕΕ, επιτρέπεται η κυκλοφορία πρώτης ύλης φαρμακευτικής κάνναβης σε μορφή ξηρού ανθού σε συσκευασία έως τετρακοσίων γραμμαρίων όπως διαθέτει ήδη η ολλανδική εταιρεία PETROGAN σε χώρες της ΕΕ.

 Τέλος και θα κλείσω εδώ, θα θέλαμε να τονίσουμε την αναγκαιότητα διευθέτησης δύο ιδιαίτερα σημαντικών θεμάτων. Τη σύσταση Εθνικού Οργανισμού Κάνναβης με εκτελεστικές αρμοδιότητες και καλή σύνθεση για την επίτευξη του σκοπού του, όπως αναφέρεται και στην Οδηγία του ΟΗΕ, αυτό το έχουμε συζητήσει. Ο Εθνικός Οργανισμός Κάνναβης θα πρέπει να αποτελεί τον εθνικό φορέα συντονισμού για την παραγωγή εισαγωγή και διάθεση των φαρμακευτικών προϊόντων κάνναβης. Σκοπός του Εθνικού Οργανισμού Κάνναβης θα πρέπει να είναι η αδειοδότηση της παραγωγής, της εξαγωγής και της διάθεσης στην εγχώρια αγορά προϊόντων φαρμακευτικής κάνναβης. Να συντονίζει, να εκπονεί, να εφαρμόζει και να παρακολουθεί το εθνικό σχέδιο δράσης για τη χρήση για ιατρικούς σκοπούς τελικών προϊόντων φαρμακευτικής κάνναβης. Να ακολουθεί και κυρίως, να αξιοποιεί τα προγράμματα δράσης για τη χρήση τελικών προϊόντων φαρμακευτικής κάνναβης, που εκάστοτε εκπονούνται από την ΕΕ.

 Τέλος, το δεύτερο σημείο και πάντα με γνώμονα τα νέα επιστημονικά κριτήρια και τον ασθενή, τη διεύρυνση των ιατρικών και θεραπευτικών χρήσεων, για τη συνταγογράφηση τελικών προϊόντων και την εναρμόνιση τους με άλλες χώρες της ΕΕ.

 Εκ μέρους του Συνδέσμου Εταιρειών Φαρμακευτικής Κάνναβης σας ευχαριστώ κ. Πρόεδρε, και εδώ κλείνω την τοποθέτησή μου.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε. Τον λόγο έχει ο κ. Δημητριάδης.

**ΑΘΑΝΑΣΙΟΣ ΔΗΜΗΤΡΙΑΔΗΣ (Διευθυντής Διαχείρισης του ΕΠ Κιλκίς Βιομηχανικής Περιοχής (ΒΙΠΕ) Κιλκίς):** Ευχαριστώ για την πρόσκληση και το βήμα που μας δίνετε. Θα είμαι πάρα πολύ σύντομος, γιατί είμαστε κι εμείς ΒΙΠΕ με αυτοδιαχείριση όπως είναι και ο Βόλος και με έχει καλύψει απόλυτα η κυρία Ιωάννα Κιντά, η Πρόεδρος του ΕΠ της Α’ ΒΙΠΕ Βόλου.

 Το μόνο που θα ήθελα να αναφέρω είναι, ότι ο κ. Υπουργός είπε ότι «ο επιχειρηματίας πρέπει να ελέγχει τα χρήματα που δίνει, ότι αυτό θα είναι το πετυχημένο μοντέλο». Αυτό το μοντέλο λέγεται αυτοδιαχείριση.

Θα αναφερθώ για πάρα πολύ λίγο στο Επιχειρηματικό Πάρκο Κιλκίς για να καταλάβουμε λίγο γιατί αυτό το μοντέλο είναι και μάλλον το πλέον πετυχημένο. Το Επιχειρηματικό Πάρκο Κιλκίς αναπτύσσεται σε 1.650 στρέμματα από τα οποία το 85,5 % είναι λειτουργούσες επιχειρήσεις. Σχετικά με τις ΒΙΠΕ που υπάρχουν σε όλη την Ελλάδα αυτό το

ποσοστό είναι αρκετά υψηλό. Υπάρχουν 15% κλειστές επιχειρήσεις και κάποια αδιάθετα οικόπεδα.

Το Επιχειρηματικό Πάρκο Κιλκίς, επειδή είναι και το πρώτο, έχει ανεπτυγμένες όλες τις απαραίτητες κοινόχρηστες υποδομές και επιπλέον έχει δημιουργήσει και νέες υποδομές όλα αυτά τα χρόνια. Να αναφέρω ως παράδειγμα, ότι έχει ιατρείο πρώτων βοηθειών, ασθενοφόρο το οποίο το υποστηρίζει, που σημαίνει, ότι όλα αυτά τα χρόνια οι επιχειρηματίες επειδή ελέγχουν τα χρήματα που δίνουνε, έχουν αναπτύξει επιπλέον υπηρεσίες. Επίσης, να αναφέρω ότι και σε εμάς η εισπραξιμότητα είναι 100%.

Άρα, θα ήθελα να απευθυνθώ πάλι στον κ. Υπουργό για να πω ότι θα πρέπει να δοθούν και επιπλέον κίνητρα σε όλες τις εγκατεστημένες επιχειρήσεις και σε όλα τα Επιχειρηματικά Πάρκα, ώστε οι εγκατεστημένες αυτές επιχειρήσεις να γίνουν αυτοδιαχειρίσεις. Θεωρώ ότι είναι το πιο πετυχημένο μοντέλο.

Επίσης, κλείνοντας θέλω να ευχαριστήσω τη Γενική Γραμματεία Βιομηχανίας η οποία όλο αυτό το διάστημα έχει κάνει μια εξαιρετική δουλειά και για πρώτη φορά μας έχει δώσει τη δυνατότητα να ενταχθούμε σε χρηματοδοτικά προγράμματα αναβάθμισης των υποδομών και ευελπιστώ να συνεχιστεί αυτό.

Ευχαριστώ πολύ για το χρόνο σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Και εμείς σας ευχαριστούμε, κ. Δημητριάδη. Ολοκληρώθηκε ο κύκλος των φορέων.

Να περάσουμε στον κύκλο των ερωτήσεων των συναδέλφων Βουλευτών της Επιτροπής, δίνοντας τον λόγο στον κ. Σιμόπουλο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας)**: Η ερώτησή μου απευθύνεται στην κυρία Μιχαηλίδου, την Πρόεδρο των Εγκατεστημένων Επιχειρήσεων στην ΒΙΠΕ Σίνδου.

Αυτό που θέλω να ρωτήσω αν έχει συγκεκριμένες προτάσεις, ώστε η ισορροπία ανάμεσα στο συμφέρον κάποιου ο οποίος επενδύει, αλλά και στο συμφέρον και στην καλή λειτουργία μιας ΒΙΠΕ μέσα και από την ικανοποίηση κάποιων αναγκών των εγκατεστημένων μπορεί να επιτευχθεί, εάν έχει προτάσεις που μπορούν να συνδυάσουν αυτά τα δύο.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Δεν έχω να κάνω ερωτήσεις, απλά ήθελα να ευχαριστήσω τους φορείς εκ μέρους της Ελληνικής Λύσης για την παρουσία τους. Μας έδωσαν αρκετές απαντήσεις επί του νομοσχέδιο.

 Ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Και εμείς ευχαριστούμε. Τον λόγο έχει ο κ. Σαρακιώτης.

 **ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας)**: Θέλω να απευθύνω μια ερώτηση προς τον κ. Μαντά και τον κ. Γιαννίτση. Πώς θα επηρεάσει το παρόν νομοσχέδιο τις επιχειρήσεις οι οποίες δραστηριοποιούνται αυτή τη στιγμή και αν φοβούνται ότι θα υπάρξουν και αναστολές λειτουργίας αυτών.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Υπάρχει κάποιος άλλος συνάδελφος που θα ήθελε να ρωτήσει; Απ’ όσο βλέπω, δεν υπάρχει.

Δίνουμε τον λόγο τώρα στους εκπροσώπους των φορέων στους οποίους έχουν τεθεί τα ερωτήματα ξεκινώντας από τον κ. Μαντά.

**ΠΕΤΡΟΣ ΜΑΝΤΑΣ (Πρόεδρος του Δ.Σ. του Πανελλήνιου Συνδέσμου Επιχειρήσεων Βιομηχανικών Περιοχών (ΠΑΣΕΒΙΠΕ)**: Ευχαριστώ για την ευκαιρία να απαντήσω στον κ. Σαρακιώτη και σε κάτι το οποίο είπε ο Υπουργός.

Επειδή όπως είπαμε οι σχέσεις μόνο σχέσεις συνέργειας δεν είναι μεταξύ διαχειριστή και επιχειρήσεων και επειδή πλέον το νέο πλαίσιο πραγματικά θα αφαιρέσει όποιες δικλείδες ασφαλείας αρνητικές υπήρχαν στο παρελθόν, πραγματικά φοβόμαστε ότι θα υπάρξουν πάρα πολλές επιχειρήσεις οι οποίες θα χάσουν την άδεια λειτουργίας τους, ας το πούμε, λόγω ασυμφωνίας τους με το διαχειριστή.

 Είναι πάρα πολύ εύκολο πλέον στο νέο πλαίσιο να αφαιρεθεί η άδεια λειτουργίας, διότι, για παράδειγμα, δε θα έχουν το σύμφωνο παραχώρησης. Αυτό είναι ένα θέμα.

 Ήθελα να απαντήσω, όμως, και στον κ. Υπουργό που είπε ότι, αν θέλουμε να φτιάξουμε μεταξύ μας νέες ΒΙΠΕ και να πάμε εκεί, καταλαβαίνουν άπαντες ότι οι βιομηχανίες δεν είναι σε ρόδες επάνω να μπορούν να μεταφερθούν. Μία βιομηχανία δεν μετεγκαθίσταται έτσι εύκολα σε μια άλλη ΒΙΠΕ. Άρα, η πρόνοια για τις, ήδη, λειτουργούσες επιχειρήσεις εκεί είναι σημαντική.

 Το δεύτερο που είναι πάρα πολύ σημαντικό να ειπωθεί είναι ότι, εντέλει, τα πάντα τα πληρώνουμε εμείς, γιατί ασφάλεια για τα χρήματα δεν υπάρχει κάτι το οποίο ο διαχειριστής βάζει. Εμείς πληρώνουμε τα πάντα με εγγυημένο πρόσθετο 20% σε κάθε έξοδο συν τη δημιουργία αποθεματικού. Επομένως, δεν υφίσταται αυτό το θέμα, ότι θέλει ασφάλεια των χρημάτων που θα ξοδέψει. Τα χρήματα είναι δικά μας.

Και επίσης, στο Ταμείο Ανάκαμψης ό,τι δαπάνη υπάρξει για το 50% της ίδιας συμμετοχής, εμείς θα είμαστε αυτοί οι οποίοι θα το πληρώσουμε και δεν ξέρουμε με ποιο τρόπο θα το πληρώσουμε. Και φυσικά, δεν έχουμε ερωτηθεί και μέχρι στιγμής, για το τι θα υπάρξει στα πάρκα μας.

 Τέλος, απαντώντας είναι ότι οι καλύτεροι επενδυτές -και όπως αποδεικνύει η αυτοδιαχείριση και το είπαν όλες οι εταιρείες αυτοδιαχείρισης των 3 Πάρκων- είμαστε εμείς. Οι εγκατεστημένες επιχειρήσεις είναι αυτές οι οποίες αφού πληρώνουν τα πάντα και επειδή, πλέον, θα συμφωνήσουμε ότι ο νόμος ο καινούργιος «προικίζει» τις εταιρείες διαχείρισης πια και με τα δημοτικά τέλη -το οποίο ένα σοβαρό έσοδο και το οποίο δεν πρέπει να υποτιμάται και πρέπει να αναδειχθεί στη συζήτηση πώς θα χρησιμοποιηθούν τα δημοτικά τέλη για τα οποία πλέον θα κάνει χρήση η ΕΑΔΕΠ- υπάρχουν πλέον τα έσοδα, ώστε η αυτοδιαχείριση να είναι ιδιαίτερα ελκυστική. Και λογικό είναι ότι θα πρέπει εμείς να έχουμε την πρώτη ευκαιρία, οι επενδυτές. Εάν εμείς δεν μπορούμε να συμφωνήσουμε μεταξύ μας ή υπάρχουν άλλοι λόγοι, τότε θα αποταθούμε σε έναν εξωτερικό διαχειριστή. Αλλά το θέμα είναι ότι από εμάς πρέπει να αρχίζουν τα πάντα, διότι τα πάρκα είμαστε εμείς. Δεν είναι κανένας άλλος.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε.

Τον λόγο έχει, η κυρία Μιχαηλίδου.

**ΑΙΝΗ ΜΙΧΑΗΛΙΔΟΥ (Πρόεδρος των Εγκατεστημένων Βιομηχανιών στη Βιομηχανική Περιοχή (ΒΙΠΕ) Σίνδου):** Ευχαριστώ, κ. Πρόεδρε. Στην ερώτηση του κ. Σιμόπουλου. Ναι, υπάρχουν διάφορες ιδέες οι οποίες θα κατατεθούν σε ένα υπόμνημα.

Εκείνο που θέλω να πω, είναι ότι βασικό θέμα είναι η διαφάνεια και βασικό θέμα είναι η διαχείριση να διέπεται από μια νομοθεσία. Εδώ ένας διαχειριστής πολυκατοικίας έχει

να αντιμετωπίσει τη νομοθεσία ενώ εδώ ο διαχειριστής του πάρκου δεν έχει να την αντιμετωπίσει και κάνει ό,τι θέλει. Αυτά είναι απαράδεκτα πράγματα. Δεν μπορεί κανείς να κάνει ό,τι θέλει ούτε εμείς, ούτε η άλλη πλευρά και ούτε θέλουμε να κάνουμε ό,τι θέλουμε. Θέλουμε απλώς να ξέρουμε τι γίνεται και γιατί πληρώνουμε κάτι ή γιατί δεν έχουμε κάτι ή γιατί έχουμε κάτι που δεν το χρειαζόμαστε και πρέπει να το πληρώσουμε. Εκεί δεν γίνεται να μην έχουμε σχέση με τον διαχειριστή. Που έχει ξαναγίνει να μην έχει κανείς σχέση με τον διαχειριστή; Μέρος της περιουσίας του είναι. Αυτό θέλει το νομοσχέδιο, αλλά, εν πάση περιπτώσει, θα έχετε τις προτάσεις μας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και την κυρία Μιχαηλίδου.

Να ρωτήσω αν υπάρχει κάποιος εκπρόσωπος φορέα που είναι στο δίκτυο και δεν πήρε τον λόγο; Δεν υπάρχει.

Άρα στο σημείο αυτό κυρίες και κύριοι συνάδελφοι, ολοκληρώθηκε η συνεδρίαση. Θέλω να ευχαριστήσουμε τους εκπροσώπους των φορέων για την καλοσύνη που ήρθαν και συμμετείχαν στον διάλογο για την καλύτερη επεξεργασία του νομοσχεδίου και να τους ευχηθώ καλή συνέχεια.

Εμείς κυρίες και κύριοι συνάδελφοι θα συνεχίσουμε με την 3η συνεδρίαση και την συζήτηση επί των άρθρων, σε πολύ λίγο.

Σας ευχαριστώ πολύ .

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαρακιώτης Ιωάννης, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 16.40’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**